
הצעת חוק הבזק (תיקון מס' 23) (התקנת צלחות לקליטת שידורי טלוויזיה באמצעות לוויין),
התש"ס-2000, של קבוצת חברי כנסת


היו"ר אברהם פורז:

	אני פותח את הישיבה. גברת בנדלר, היועצת המשפטית של הוועדה, אודה לך אם תקראי את הסעיפים כפי שנוסחו על ידך. אם יהיה צורך, נכניס מקצה שיפורים, שכן זאת המטרה. 

אתי בנדלר:

	   "בחוק הבזק  התשמ"ב-1982, אחרי סעיף 6נז יבוא:

התקנת     6נח.  (א)   (1) בסעיף זה -
צלחת                              "גג בניין" – לרבות הדופן העליון של הבניין בסמוך לרעפים, אם גג הבניין  
קליטה                            הוא גג רעפים".

אברהם פורז:

	 השאלה היא אם לא יפרשו את זה - -

אברהם הירשזון:

	זאת היתה הצעה שלך. 
 
היו"ר אברהם פורז:

	אני יודע. 

יהושע מצא:

	 מה זה הדופן העליון של הבניין?

היו"ר אברהם פורז:

	קצת מתחת לגג. 

יהודה זמרת:

	החלק של הרעפים בולט מעט, ואם אתה מכניס את המתקן, לא רואים אותו. אתה לא יכול למקם את זה על הרעפים עצמם.

היו"ר אברהם פורז:

	אז לא בסמוך, אלא צמוד לרעפים. המילה "סמוך" היא רחבה מדי. 

יהושע מצא:

	אני רוצה שיהיה ברור שזה לא עובר את הדופן העליון של הבניין. 

היו"ר אברהם פורז:

	 בדרך כלל זה עולה מעל הדופן, אבל הוויכוח עכשיו הוא לא אם זה עולה מעל הדופן. אנחנו רוצים שהכל יהיה על הגג ולא על הקירות. אנחנו רוצים במקרים מסוימים לאפשר לראות את הקיר שצמוד לגג כחלק מהגג. במקום לומר "בסמוך", נאמר "צמוד".

יהושע מצא:

אני רוצה להבין: הצלחת תהיה מעל הדופן העליון של גג הרעפים. כשאתה תראה גג רעפים, מעליו תופיע הצלחת. 

היו"ר אברהם פורז:

	 אין ברירה. זה מכוער וכואב הלב, אבל אין ברירה. 

יהושע מצא:

	 תסביר לי למה אין ברירה. 

היו"ר אברהם פורז:

	אין מקום אחר. האלטרנטיבה היא למקם את זה במרפסות או על הקירות, שזה פי מאה יותר גרוע. אנחנו ממזערים את הנזק. 

יהושע מצא:

	 אתה לא ממזער שום נזק. אתה נותן אפשרות להבליט צלחת מעל גג רעפים, וזה מה שאתה תראה בבניין.  

היו"ר אברהם פורז:

	זה עדיף מאשר היא תהיה על הקיר החיצוני של הבניין בצמוד לדופן, כי אז כל הבניין נראה נורא. 

אברהם הירשזון:

	בואו נרחיב את זה. הרי בדרך כלל בגג של בית שאין בו רעפים זה יהיה על גג הבית. פה יש פתרון טכני כשמדובר על מקרה של גג רעפים, כשאי אפשר להתקין את זה על הרעפים - זה תמיד יהיה מעליו. 

היו"ר אברהם פורז:

	נכון. אני מציע לתקן את המילה "בצמוד".

איתן רוב:

	חבר הכנסת מצא, אם מדובר בגג רעפים, הצלחת לא תהיה מעל לחלק העליון. בכל מקרה היא לא תעלה מעל קצה הגובה של שיפוע הרעפים. 

יהושע מצא:

	 זה מה שאני שואל, ואתם אומרים לי שהיא כן תעלה. 

איתן רוב:

	 לכן טרחתי להסביר לכבודו למה הכוונה. 

יהושע מצא:

	 ההסבר שניתן כאן הוא לא מה שמשתמע מהסעיף הזה. 

היו"ר אברהם פורז:

	 משרד הפנים יהיה רשאי באישורנו ולאחר התייעצות עם משרד התקשורת להגביל הגבלות נוספות, והוא יעשה את זה. 

יהושע מצא:

	 למה לא תנסח פה את אותו הסבר שניתן כאן - שזה לא יבלוט מעל גג הרעפים?

היו"ר אברהם פורז:

	כי יש לי עוד סדרה ארוכה של בעיות טכניות שבאות עם תקנות באישורנו. 

יהושע מצא:

	 אני מסתייג מהסעיף הזה, אם לא יודגש שזה לא יעבור את גובה הרעפים. 

היו"ר אברהם פורז:

	 האם אתה רוצה להכניס את זה כבר כאן ולומר "ובלבד שהקצה העליון של הצלחת לא יהיה מעל גובה קצה גג הרעפים"?

יהושע מצא:

	 בוודאי.  

היו"ר אברהם פורז:

	אני ניסחתי את זה, אבל אני מציע להשאיר את זה לתקנות. הרי זה לא הדבר היחיד שיש לנו. 

דן ליברטי:

	האם לא ניתן לפתור את כל הסכסוכים המילוליים האלה כך שיצורף איזשהו שרטוט לתקנות האלה?

היו"ר אברהם פורז:

	לתקנות – כן, אבל לחוק –לא. 

יהושע מצא:

כן, אבל אם אתה - חבר הכנסת פורז – לא תדגיש שכך אנחנו רוצים לראות את זה, אני לא בטוח איך תיראנה התקנות בנושא הזה. 

היו"ר אברהם פורז:

	התקנות צריכות להגיע לפה. האם אתה רוצה שנאמר שמדובר בגג רעפים?

יהושע מצא:

	 כן. 

היו"ר אברהם פורז:

	אתי בנדלר, תרשמי את זה, אבל בגוף החוק.  

אתי בנדלר:

אני אמצא את המקום הנכון לשלב את זה. 

היו"ר אברהם פורז:

	כי אנחנו פה בשלב ההגדרה. אני מוכן לתמוך בזה, אבל למה ניקח רק את עניין גג הרעפים?

יהושע מצא:

	 מכיוון שגג הרעפים הוא דבר יוצא דופן. 

היו"ר אברהם פורז:

	אני לא יודע אם הוא יוצא דופן. תמתין קצת, ונראה לקראת המשך הישיבה איפה אנחנו עומדים עם ההצעה שלך. 

אתי בנדלר:

	 "צלחת קליטה" – אנטנה לקליטת שידורי טלוויזיה באמצעות לוויין, המהווה חלק מציוד 
             קצה לווייני, לרבות ההתקן לאנטנה;

	"שידורי טלוויזיה באמצעות לוויין" – כהגדרתם בסעיף 6מד(א), המשודרים לפי חוק זה או 
           לפי דין אחר." להזכירכם, "דין אחר" זה כדי לכסות גם את שידורי הערוץ השלישי. 

דני רוזן:

	אגב, אולי נכתוב "כהגדרתם בסעיף 6מד(א), לרבות שידורים המשודרים לפי חוק הרשות השנייה לטלוויזיה ורדיו"?

שריל קמפינסקי:

	זה נותן ביטוי יותר ברור להרחבה. 

היו"ר אברהם פורז:

	למה "לפי דין אחר"?

שריל קמפינסקי:

	 בדרך כלל מפרשים "לפי דין אחר" כדין הישראלי. יהיו מצבים שבהם יהיו צלחות קליטה שיקבלו שידורים זרים באופן ישיר, ורצינו גם להסדיר את הנושא של צלחות הקליטה. בכל מקרה, ההגדרה שבסעיף 6מד(א) היא הגדרה רחבה יחסית, ואז אנחנו רוצים גם להבהיר שאלה גם שידורים המשודרים על פי חוק הרשות השנייה לטלוויזיה ורדיו. 

היו"ר אברהם פורז:

	האם זה מאפשר למישהו להתקין צלחת קליטה לקליטת שידורי לוויין זרים תוך התעלמות מהחוק הזה?

שריל קמפינסקי:

	 השיפור בהגדרה שאנחנו מציעים עכשיו אומר שהחוק הזה יחול גם על שידורים או צלחות כאלה. 

היו"ר אברהם פורז:

	בסדר, גם אני רוצה שהחוק יחול על זה, אבל האם על ידי זה אני לא עושה דבר הפוך?

שריל קמפינסקי:

	 לא לפי השינוי הזה. 

גבריאל מאיר:

	קובעים את השידורים הזרים בתוך העניין של הסדרת התנהגות הציבור - -

היו"ר אברהם פורז:

	תקראי לי בבקשה את ההגדרה של שידורי טלוויזיה באמצעות לוויין לפי ההגדרה שאתם הייתם רוצים שתהיה. 

דני רוזן:

	 "שידורי טלוויזיה באמצעות לוויין" – כהגדרתם בסעיף 6מד(א), לרבות שידורים המשודרים לפי חוק הרשות השנייה טלוויזיה ורדיו. 

דן ליברטי:

	 ההגדרה של שידורים באמצעות לוויין זו הגדרה כוללת. 

אתי בנדלר:

	אני לא הייתי מצמצמת את זה ולא כותבת כאן במפורש חוק הרשות השנייה, משום שיכול להיות שמחר יהיה עוד דין שיעסוק בשידורי טלוויזיה באמצעות לוויין.

היו"ר אברהם פורז:

	האם אתם פוחדים שכביכול יהיה איסור? 

דני רוזן:

	 כן, ההגדרה שאתה מתייחס אליה פה וההגדרה בסעיף 6מד שאתה מפנה אליה - -

היו"ר אברהם פורז:

	ההגדרה הזאת לא תופסת לגבי הערוץ השלישי. 

דני רוזן:

	 זאת בדיוק הבעיה, לכן הוספנו זאת. 

היו"ר אברהם פורז:

	נחה דעתי שכדאי להזכיר במקרה הזה את הרשות השנייה לטלוויזיה ורדיו. זאת הדיסציפלינה העיקרית, וכדי שלא יהיה ספק – שם זאת קליטה מפוענחת ופה זאת קליטה לא מפוענחת – יש לומר: כהגדרתם בסעיף 6מד לחוק העיקרי, לרבות שידורים לפי חוק הרשות השנייה לטלוויזיה ורדיו ולפי כל דין אחר, TO BE ON THE SAFE SIDE. 

יהודה זמרת:

	 אבל זאת הגדרה שמגדירה מה זה שידור טלוויזיה ולא על ידי מי.

אתי בנדלר:

	 יש משהו בדברים אלה. ההגדרה לפי חוק הבזק של שידורי טלוויזיה באמצעות לוויין, מדברת על השיטה. היא בכלל לא מדברת על המשדר ועל מי שאחראי על השידורים האלה. ברגע שאנחנו מגדירים מי אחראי לשידורים האלה, על פני הדברים ההגדרה הזאת לא תכלול למשל מתקין טלוויזיה פרטי שמתקין לצורך קליטת שידורים מחוץ לארץ שלא באמצעות הערוץ השלישי או לפי חוק הבזק. 

דני רוזן:

	 אבל הבעיה שסעיף 6מד דן רק בשידורים למנויים, ואנחנו רוצים להכניס גם שידורים חופשיים. 

אתי בנדלר:

	 בסעיף 6מד יהיו הרחבה ופירוט. 

אברהם פורז:

	 אני  אשאל אתכם שאלה אחרת. למה נלך בכלל להגדרה כלשהי ולא נאמר "שידורי טלוויזיה באמצעות לוויין – שידורים המשודרים באמצעות לוויין והניתנים לקליטה בישראל"?

דורון אבני:

	זה נכון שסעיף 6מד(א) מכיל את ההגדרה גם לשידורים הלא מפוענחים, אבל אנחנו סבורים שבגלל המיקום של התיקון שנמצא בחוק הבזק בפרק שדן ברשיון לשידורי לוויין, יכול לצוץ ספק פרשני בשאלה האם התיקון הזה חל גם לגבי שידורי הרשות השנייה. ומכיוון שזאת סוגייה שתעלה בכל רשות מקומית ברחבי הארץ והנושא בכלל לא עלה בדברי ההסבר למשל – אין אזכור של הרשות השנייה בדברי ההסבר – אנחנו סבורים שלמען הסר ספק וכדי למנוע אין ספור התדיינויות בבתי משפט, יש מקום להזכיר את העניין, בין אם על פי ההצעה של משרד התקשורת שמקובלת עליי, ובין אם באזכור ספציפי. 

היו"ר אברהם פורז:

	אם נשאיר את המילים "שידורי טלוויזיה באמצעות לוויין" ולא נציע אף הגדרה, למה אנחנו צריכים להיכנס - -

דורון אבני:

	 בגלל המיקום של התיקון. המיקום של התיקון הוא בחוק הבזק בפרק שדן בבעל רשיון, ולכן יכול להיות ספק פרשני שיבואו ויגידו בתי המשפט שיפרשו את הסעיף - וזה די ברור שזה יגיע לפרשנות – שהסעיף הזה מתייחס לבעל הרשיון והוא לא מתייחס לאחרים. 

נתי מאיר:

	אני חושב שיש לנו פה טעות לגבי המיקום המשפטי-גיאוגרפי של הרעיונות שרוצים להכניס לסעיף הזה. הכותרת של הצעת החוק היא "התקנת צלחות לקליטת שידורי טלוויזיה באמצעות לוויין. צריך להסביר פה את ההיבט הפיסי של הקליטה. ברגע שצלחת מותקנת, היא תקלוט את כל שידורי הלוויין. חוקים אחרים או פרקים אחרים יסדירו מה מותר ומה אסור. 

היו"ר אברהם פורז:

	אז מה אתה מציע? את מה שאני אומר?

נתי מאיר:

	 כן. 

דורון אבני:

	 אין לנו התנגדות להצעה החלופית שהובאה בפני הוועדה בישיבה הקודמת, והיא לבצע במסגרת התיקון הזה תיקון עקיף לחוק הרשות השנייה, שפשוט יאמר: הוראות סעיף 6נח לחוק הבזק יחולו לעניין התקנת צלחות לקליטת שידורים באמצעות לוויין לפי חוק זה, דהיינו: חוק הרשות השנייה וציוד לקליטתה. 

היו"ר אברהם פורז:

	אתי בנדלר, בבקשה תני לי שוב את חוק הבזק המקורי. 

אתי בנדלר:

	 לפניך הגדרה בסעיף 6מג שידורי טלוויזיה באמצעות לוויין, ואחר כך הרחבה של ההגדרה הזאת בסעיף 6מד(א).

היו"ר אברהם פורז:

	 תגידו לי אם אני טועה, אבל אפשר לכתוב שתי הגדרות: אחת – שידורי טלוויזיה באמצעות לוויין בהגדרה הכללית, ואחר כך לכתוב – שידורי טלוויזיה באמצעות לוויין בתשלום או ב-PAY TV. 

שריל קמפינסקי:

	אבל זה כבר כלול, זאת אומרת: בין למנויים ובין לא למנויים. 

היו"ר אברהם פורז:

	הסעיף בחוק הבזק הנוכחי התכוון ל-PAY TV באמצעות לוויין. אנחנו יודעים גם שיש לנו ערוץ שלישי ואנחנו יודעים גם שיש עוד קליטה נוספת, ואנחנו לא רוצים להיכנס להגדרה שמישהו בסוף "ייפול" בגללה. אני מאד מפחד מהגדרות מדויקות, כי מרוב דיוק מישהו בסוף נשאר בחוץ. עדיף לכתוב פה שתי הגדרות: אחת – מדברת על העניין הפיסי של צלחת הקליטה, והשנייה – על טלוויזיה למנויים. 

דני רוזן:

	 אבל למה לא תרשום זאת בצורה פשוטה? סעיף 6מד(א) בסדר, כי רשום פה שהוא מכסה את ה-PAY TV. נרשום את חוק הרשות השנייה כמכסה את הטלוויזיה החופשית בישראל, וכל דין אחר, ותפתור את כל היתר ושלום על ישראל. 

אהוד בן דור:

	 אנחנו מסכימים. 

אתי בנדלר:

	 זה בעצם לא מכסה את המתקינים הפרטיים שמתקינים שלא לצורך בזק או הערוץ השלישי. 

דני רוזן:

	 למה? כל דין אחר. 

אתי בנדלר:

	 אבל זה לא מותקן ולא משודר לפי חוק אחר. 

נתי מאיר:

	 אלה שני דברים שלא שייכים אחד לשני. הרי ברגע שתהיה צלחת, לכל דין לא יהיה צלחת משלו. צריך להתרכז במשמעות הפיסית. 

היו"ר אברהם פורז:

	אני חושב שאין לנו מנוס, אלא לומר ששידורי טלוויזיה באמצעות לוויין הם שידורי טלוויזיה הניתנים לקליטה מלוויין באמצעות צלחת קליטה, ולעשות הגדרה מיוחדת ל-PAY TV. אין ברירה אחרת, ואז יהיו שירותי טלוויזיה באמצעות לוויין למנויים. 

דני רוזן:

	 יש גם לא למנויים, למשל: הרשות השנייה. 

דורון אבני:

	 אפשר לחזור למה שהצענו בישיבה הקודמת, וזה תיקון בחוק הרשות השנייה. 

היו"ר אברהם פורז:

	לא, אבל זה לא פותר לנו את הבעיה. אתה ננעלת על משהו, וזה בסדר גמור, כי אתה רואה רק את זה מול העיניים, אבל יש לנו בעיה אחרת. 
נתי מאיר:

	 מר פורז, למה אתה צריך את ההגדרה השנייה? ברגע שהגדרת את הצלחת במובן הפיסי,  הגדרה שכוללת שידורי לוויין במונח המילוני - -

היו"ר אברהם פורז:

	יש לי כבר הגדרה אחרת בחוק שאני לא יכול להתעלם ממנה. אני לא יכול להחליף את ההגדרה ההיא בהגדרה שלי, כי אז אני זורק החוצה פרק שלם בחוק הבזק על שידורי הלוויין. 

יהודה זמרת:

	 זאת הגדרה מיוחדת לעניין סעיף זה. 

היו"ר אברהם פורז:

	אז צריך לכתוב שתי הגדרות.

דני רוזן:

	 הבעיה היא שכשאתה מכניס את זה בתוך חוק, ההגדרה מתייחסת רק לשידורי מנויים. 

יהודה זמרת:

	סעיף 6מד אומר בין מנויים ובין אם לאו. 

היו"ר אברהם פורז:

	נכתוב אל"ף כללי - שידורי טלוויזיה המשודרים באמצעות לוויין, ובי"ת – שידורי טלוויזיה באמצעות לוויין למנויים. 

אתי בנדלר:

	 לאיזה צורך אתה יוצר שתי הגדרות?

היו"ר אברהם פורז:

	כי בעקבות זה בא פרק שלם שנתנו לו את הרשיון על סמך זה. 

דורון אבני:

	 תנאי התיקון יחולו זה בצד זה על שני הסוגים. 

היו"ר אברהם פורז:

	אז אפשר לומר "שידורי טלוויזיה באמצעות לוויין, לרבות שידורים למנויים כאמור בסעיף מד, ולרבות שידורים לפי חוק הרשות השנייה לטלוויזיה ורדיו".

אתי בנדלר:

	 אבל שוב אתה מכסה רק את שני החוקים האלה. 

היו"ר אברהם פורז:

	לא, לרבות שידורי טלוויזיה באמצעות לוויין, לרבות שידורים המבוצעים למנויים...ולרבות - -

דני רוזן:

	 אם כך, תרשה לי להציע את מה שכתוב "שידורי טלוויזיה באמצעות לוויין" – כהגדרתם בסעיף 6מד(א), המשודרים לפי חוק זה או לפי דין אחר, לרבות השידורים של הרשות השנייה לטלוויזיה ורדיו. 

נתי מאיר:

	 יש לי הצעה שיותר מפשטת את העניינים: "שידורי טלוויזיה באמצעות לוויין" – לרבות שידורי טלוויזיה על פי סעיף 6מד". זה אומר קודם כל הפירוש המילוני כפשוטו. 

היו"ר אברהם פורז:

אני חייב לצאת לדקה.  אני מציע את הדבר הבא: הסעיף הזה כולל את הכל, והוא כולל גם שידורים לפי חוק הרשות השנייה לטלוויזיה ורדיו וגם את ה-PAY TV. אתי בנדלר, נסי למצוא את הנוסח. 

הישיבה מתחדשת. אני מציע שיהיה כתוב: "שידורי טלוויזיה באמצעות לוויין" – לרבות שידורים כהגדרתם בסעיף 6מד(א) לחוק הבזק" – זה ה-PAY TV – "ולרבות שידורים לפי חוק הרשות השנייה לטלוויזיה ורדיו המבוצעים באמצעות לוויין. אם תחשבו שההגדרה הזאת לא טובה, נחזור אליה. 

גבריאל מאיר:

	אני רוצה להעיר הערה, על מנת לפתור בעיה שכלל לא הוזכרה ושלא דיברנו עליה למעשה. אלה שקולטים שידורים זרים - -

היו"ר אברהם פורז:

	"לרבות".

גבריאל מאיר:

	 לרבות הרשות השנייה. 

היו"ר אברהם פורז:

	שידורי טלוויזיה באמצעות לוויין זה אומר הכל כולל גם אלה. לדעתי אין בעיה. 

אתי בנדלר:

	"(2) לכל מונח אחר בסעיף זה תהא המשמעות שיש לו בסעיף 6כו."

	לפני שאקרא את פסקה (ב)(1), אני מבקשת להבהיר שבשיחה שהיתה לי עם גברת רובינשטיין ממשרד המשפטים, היו בינינו חילוקי דעות לגבי הבנת החלטת הוועדה בישיבה הקודמת. אני הבנתי שהחלטת הוועדה היתה שהעיקרון הוא שצלחת קליטה תותקן תמיד על גג בניין. 

היו"ר אברהם פורז:

	זולת בהיתר. בהיתר אפשר להתקין במקום אחר. 

אתי בנדלר:

	 זולת בהיתר במקום אחר, אבל אם ניתן להתקין את הצלחת על הגג, לא יינתן היתר להתקנה במקום אחר, נכון? זאת השאלה. 

היו"ר אברהם פורז:

	אני לא רוצה להיכנס לזה. אני משאיר את זה לשיקול דעת רשויות התכנון, אחרת אני אגביל את שיקול הדעת של רשויות התכנון מעבר למה שרציתי. יכול להיות שיש גג בניין גבוה שעושה מיסוך, ויכולות להיות הפרעות אלקטרו-מכאניות.  

אתי בנדלר:

	 אין בעיות. אם כך, אני לא הבנתי אותך נכון. 

היו"ר אברהם פורז:

	יש שני מסלולים: המסלול הירוק - אם מתקינים על הגג - לא צריך היתר והולכים הלאה. אם רוצים להתקין במקום אחר, צריך לעבור את הוויאה דולורוזה של היתר. אני גם לא יודע אף פעם אם אני לא שופך את התינוק עם המים. יכול להיות באיזשהו מקום שיש הפרעה או מכשול פיסי או טכני. 

מוריאל מטלון:

	נשמט בהצעה שהוגשה כאן שבמסלול האדום זה עובר לעבודה מצומצמת. 

אתי בנדלר:

	 הוועדה לא הסכימה לקבל את ההצעה הזאת. 

היו"ר אברהם פורז:

	 אני לא נגד עבודה מצומצמת, אבל זה לשיקול דעת משרד הפנים. עד כמה אני יכול להיכנס לטריטוריה שלו?

יהושע מצא:

	 כשזה מותקן על גג, האם יש הגבלה לאיזה גובה זה מתנשא, מעבר לגדר של הגג?

היו"ר אברהם פורז:

	אנחנו מדברים רק על קוטר הצלחת. 

יהושע מצא:

	 ואם יש עמוד של 18 מטר, ועליו רוצים להתקין את הצלחת?

היו"ר אברהם פורז:

	זאת לא הכוונה של צמוד לגג. 
יהושע מצא:

	 לא כתוב צמוד לגג. אני רוצה לוודא שזה לא יתנשא לגבהים. 

היו"ר אברהם פורז:

	אולי אתה צודק. עוד מעט נבדוק אם לא עשינו איזו טעות. אבל אם אומרים "צלחת לקליטה בבניין תותקן על גג הבניין", אני לא חושב שיכולים להרים עמוד, כי אחרת זה לא יהיה על הגג, אלא על עמוד. 

יהושע מצא:

	 אז תציין את זה. 

היו"ר אברהם פורז:

	אתם יודעים מה? בדברי ההסבר שלי אומר שהכוונה שלנו היתה שהצלחת תותקן על הגג עם מתקן קטן שמצמיד אותה לגג. 

דני רוזן:

	 חייבים להתחשב במגבלות. אם נניח יש מעקה בנוי או דודי שמש, צריך להרים את האנטנה. 

היו"ר אברהם פורז:

	זה ברור. 

יהושע מצא:

	בדברי ההסבר צריך לומר: לא תתנשא מעבר לגדר הבניין במידת הצורך, או מעבר למתחייב. 

לימור לבנת:

	 חבר הכנסת מצא, זה לא עניין לחקיקה. 

היו"ר אברהם פורז:

	חבר הכנסת מצא, בהיתר בנייה אפשר להתיר להתקין מגדל על הגג, אבל לא במסלול הירוק. במסלול הירוק זה צריך להיות צמוד לגג עם מתקן גג, כדי שהצלחת לא תעמוד באוויר. אני אסביר את זה בדברי ההסבר. 

יהודה זמרת:

	 אפשר להגיד במפורש שלא תותר התקנה על מעקה. 

היו"ר אברהם פורז:

	 אני מדגיש שכשצלחת תותקן על גג הבניין, המשמעות היא להתקין על הגג מתקן עזר קטן. זה לא יכול להתנשא מעל גג הבניין עם מתקן, אלא בהיתר. מותר לבקש היתר ולקבל. 

יהודה זמרת:

	 מהנוסח הקיים אפשר להבין לכאורה שהחוק אוסר להתקין אנטנות וצלחות במקומות אחרים. 

אתי בנדלר:

	 לכן לפני שהתחלתי לקרוא את הפסקה, רציתי להבהיר את הנושא. ועכשיו, לאור ההבהרה, אני כבר מצהירה שנוסח פסקה (1) שאני אקרא אותה להלן, יצטרך להשתנות:

	"(ב) (1) צלחת לקליטה בבניין תותקן על גג הבניין, ולעניין בית משותף – ברכוש המשותף על גג הבניין".

	לפסקה (2) יש שלוש גרסאות. 

היו"ר אברהם פורז:

	 הגברת בנדלר, מאחר שלא הספקתי לעיין בנוסח, איפה מופיע העניין של עד גובה 1.2 מטרים?

אתי בנדלר:

	 בסעיף האחרון, סעיף 2, שעניינו תיקון עקיף לחוק התכנון והבנייה. 

	 אם כך, לעניין פסקה (1) אני חוזרת שוב שהנוסח ישונה כך שיובהר שזאת לא האופציה היחידה. 

	לעניין פסקה (2) יש שלוש גרסאות, ואני מתחילה לקרוא אותן: גרסה א' –

	"(2) על אף הוראות פסקה (1), לא ניתן להתקין את צלחת הקליטה על גג הבניין בשל אי 
                  התאמת הגג לכך, או שגג הבניין בבית המשותף אינו רכוש משותף ובעל הזכויות בגג 
                  התנגד להתקנת צלחת הקליטה על הגג, תותקן צלחת הקליטה במקום אחר באותם 
                  המקרקעין, או ברכוש משותף אחר של הבית המשותף באותם המקרקעין.

	גרסה ב' – 

	(2) (א) על אף הוראות פסקה (1), לא ניתן להתקין את צלחת הקליטה על גג הבניין בשל אי 
                      התאמת הגג לכך, למעט הנסיבות האמורות בפסקת משנה (ב), תותקן צלחת 
                      הקליטה במקום אחר באותם המקרקעין, ולעניין בית משותף – ברכוש משותף אחר 
                      באותם המקרקעין." עד כאן, זה אותו דבר. 

	"(ב) לא היה הגג של הבית המשותף רכוש משותף, והתנגד בעל הזכויות בגג להתקנת צלחת 
                  הקליטה על הגג, יחולו הוראות אלה:

(1) בעל רשיון לשידורי לוויין רשאי לפנות אל המפקח בבקשה להתיר את התקנת צלחת הקליטה על הגג האמור" – זאת אומרת על הגג הצמוד למישהו...

אברהם הירשזון:

	 על הגג הפרטי של מישהו. 

אתי בנדלר:

	"והמפקח יהיה רשאי להתיר את ההתקנה על הגג, ולקבוע הוראות ותנאים להתקנה האמורה, ובלבד" – וכאן הסייג הראשון, כי זה מה שעושה את ההבדל בין זה לבין הגרסה השלישית – "שבעל הרשיון לשידורי לוויין הוכיח כי התקנת צלחת הקליטה במקום אחר ברכוש המשותף באותם המקרקעין אינה אפשרית, או שהיא תפגע ביכולת הקליטה של השידורים". בהתאם לגרסה הזאת, אלה הנסיבות היחידות שהמפקח יהיה רשאי להתיר התקנה ברכוש הפרטי. 

	"(2) בעל הרשיון לשידורי לוויין פנה בכתב אל בעל הזכויות בגג, ובעל הזכויות בגג לא נתן 
                  את הסכמתו לביצוע ההתקנה תוך  X ימים" – שהוועדה צריכה להחליט עליהם, אם 
                  היא תקבל את הגרסה הזאת – "מיום הפנייה, או שהתנה את הסכמתו בתנאים 
                  הנראים לבעל הרשיון או למבקש ההתקנה, בלתי סבירים בנסיבות העניין".

	אני עוברת לגרסה ג'. סעיף (2)(א) של פסקה ג' זהה לפסקה (2)(א)  של גרסה ב'. סעיף (ב) משתנה:

	"(ב) לא היה הגג של הבית המשותף רכוש משותף, ובעל הזכויות בגג לא נתן הסכמתו להתקנת צלחת הקליטה על הגג תוך X ימים מיום שבעל הרשיון פנה אליו, או שהתנה את הסכמתו בתנאים הנראים לבעל הרשיון, או למבקש ההתקנה, בלתי סבירים בנסיבות העניין, יחולו הוראות אלה...".

היו"ר אברהם פורז:

	 אני מציע שלא ניכנס לזה. את הנוסח נשאיר לאחר כך. יש שתי אפשרויות: אחת – שלא מתקינים על גג פרטי, כי בעל הגג לא מסכים. השנייה – על גג פרטי ניתן להתקין, רק אם לא ניתן לקלוט במקומות אחרים בבניין, וגם אז צריך לבקש את הסכמתו של בעל הגג הפרטי.

לימור לבנת:

	 מה זה בעל גג פרטי?

היו"ר אברהם פורז:

	מי שהגג שלו. 

לימור לבנת:

	 האם גג משותף לדיירים נחשב גג פרטי?

היו"ר אברהם פורז:

	לא. יש מקרים שבהם אדם קנה דירה וגם פנטהאוז והגג צמוד לדירתו. 

לימור לבנת:

	 אבל האם יש גם חלק של הגג ששייך לכלל הדיירים?

יהושע מצא:

	 גם בבית משותף יכול להיות שבעל הקומה העליונה רכש גם את זכויות הגג. 

לימור לבנת:

	 זו בדיוק היתה שאלתי. יכול להיות מצב שבו בבית משותף רוב הדיירים או כל הדיירים,למעט הדייר שהגג הוא בבעלותו, מעונינים להתקין צלחת ודייר אחד מונע זאת. 

היו"ר אברהם פורז:

	אבל הגג שלו. 

לימור לבנת:

	 כן. 

אתי בנדלר:

	 הוא מונע את התקנת הצלחת על הגג, אבל הוא מתיר את התקנתה בגינה. 

יהושע מצא:

	 זה רכוש שלו. 

היו"ר אברהם פורז:

	במקרה הזה יש שתי אלטרנטיבות, שאנחנו מייד נדון בהן וגם נצביע עליהן: אם לא ניתן לקלוט במקום אחר, שזה אומר להכריח את בעל הגג להתקין את הצלחת על הגג שלו, וגם אם ניתן לקלוט במקומות אחרים, אבל זה מאד יכער את המקומות האחרים. 

נתי מאיר:

	 יש אפשרות שלישית שחלה בבניין שיש בו למעלה מארבע דירות לעומת בניין שבו פחות מארבע דירות. 

היו"ר אברהם פורז:

	למה ארבע דירות ולא חמש או שתיים או ארבע וחצי?

לימור לבנת:

	 ואם שלושה דיירים מתוך ארבעה רוצים להתקין צלחת?

היו"ר אברהם פורז:

	חברת הכנסת לבנת, יש גם בעיה מה דין רכוש משותף. האם אני צריך לקבל את הסכמתם של כולם? האם אחד יכול להתנגד? האם שניים יכולים להתנגד? מי תובע את מי ולמה? נגיע לזה. 

אתי בנדלר:

	 אז שלוש האפשרויות כאמור הן: אחת – יש לבעל הגג זכות וטו מוחלטת; שתיים – יש לו זכות וטו, אלא אם כן יש מניעה להתקין במקום אחר; שלישית – בכל מקרה אם הוא מסרב להתקין את הצלחת, אפשר לפנות למפקח, והמפקח יכול לכפות עליו את התקנתה. 

לימור לבנת:

	 אני לא רוצה להיות תלויה ב-19 משפחות שגרות איתי בבניין, ומכיוון שהאנטנה היא אנטנה קטנה ממילא, אני רוצה להציב אותה במרפסת שלי. למה אני לא יכולה? אני לא מבינה. 

היו"ר אברהם פורז:

	אם היא בפנים המרפסת והיא לא מהווה שינוי חיצוני, אין לך בעיה. שינוי פנימי בדירה לא טעון היתר. 

לימור לבנת:

	 לא בתוך הדירה, אלא במרפסת. 

היו"ר אברהם פורז:

	את יכולה לשים אותה על הרצפה של המרפסת, איש לא ימנע זאת ממך. לדעתי אין בזה בעיה, אבל על הדופן החיצוני של המרפסת את לא יכולה להציב אותה, אלא בהיתר. 

לימור לבנת:

	 השאלה היא מה זה דופן חיצוני.

היו"ר אברהם פורז:

	אם לפי חוק התכנון והבנייה זה שינוי חיצוני של הבניין, זה טעון היתר. 

לימור לבנת:

	 מה זה שינוי חיצוני של בניין?

היו"ר אברהם פורז:

	 אם זה חלק מהמעטפת של הבניין שרואים מהרחוב. גם אם את מסתובבת בחדר בבית אולי רואים אותך מהרחוב. 

לימור לבנת:

	 כי לפי זה יכול להיות שלא יתירו לי להתקין צלחת אצלי בגינתי או במרפסתי הפרטית. 

היו"ר אברהם פורז:

	אם זה חיצוני – לא. 

לימור לבנת:

בגינה שהיא במעטפת של המרפסת. 

היו"ר אברהם פורז:

מעבר לדופן אסור לך. 

לימור לבנת:

בתוך האדנית...

היו"ר אברהם פורז:

תלוי איפה האדנית נמצאת. אם האדנית היא על המרפסת בפנים ולא רואים אותה – אין בעיה. יש הגדרה בחוק התכנון והבנייה של שינוי חיצוני בבניין, וכולם יודעים מה זה. אם אכניס בסלון שלי צלחת על הרצפה, אף אחד לא יגיד לי כלום. 

יהושע מצא:

אבל אם תבליט את זה מעבר לחלון, זה שינוי. 

לימור לבנת:

אני לא מבינה – אם אני תולה דגל ביום העצמאות, זה גם כן אותה מסגרת?

היו"ר אברהם פורז:

לכאורה כן. 

לימור לבנת:

אז אולי השתגענו לגמרי. 

היו"ר אברהם פורז:

חברת הכנסת לבנת, היה הליך משפטי - ויספר לך מר רוב בטח יותר טוב ממני - ובית המשפט אמר שהתקנה על קיר חיצוני היא לא חוקית. 

לימור לבנת:

אני לא מציעה שנהפוך את כל עם ישראל למסוכסכים בתוך הבתים המשותפים. 

היו"ר אברהם פורז:

אבל אם את רוצה שכל אחד יצטרך ללכת לעירייה לקבל היתר, מר רוב ייעשה לבן לפני שהוא יראה את המנויים שלו. 

לימור לבנת:

אני לא רוצה שכל אחד ילך לעירייה לקבל היתר, אבל אני רוצה להקטין למינימום את הבלגן ואת הצורך בכל מיני פרוצדורות. 

היו"ר אברהם פורז:

שינוי פנימי של בניין לא טעון היתר מאף אחד, ומי שעושה שינוי בתוך דירתו – אין בעיה.

אתי בנדלר:

אם אתה נותן את חוות הדעת הזאת בתור פרקליט, תיזהר לך, כי יש שינויים פנימיים שכן טעונים היתר. 

היו"ר אברהם פורז:

אלה שינויי מבנה, וזה לא שינוי מבנה. 

לימור לבנת:

הוועדה הזאת שולחת עכשיו את עם ישראל להסתכסך. 

יהושע מצא:

עוד לא החלטנו, יש שלוש וריאציות. 

היו"ר אברהם פורז:

חברת הכנסת לבנת, זאת הצעת חוק פרטית. אני יכול למשוך אותה, ואין לי חובה להמשיך איתה. אם אני מושך אותה, כל האנשים – וזה לדעתי 95% מהאנשים – שרוצים להתקין צלחות קליטה של YES הם עבריינים כי הם מתקינים אותה על הקיר החיצוני של הבניין או על אדן החלון, וזה נחשב לשינוי חיצוני לפי חוק התכנון והבנייה. 

לימור לבנת:

על אדן החלון זה שינוי על פי חוק התכנון והבנייה?

לאה ורון:

	כך זה גם מזגן וגם פרגולה. 

לימור לבנת:

	 אבל כולם מתקינים מזגנים. 

יהושע מצא:

	 נכון, וכולם גם במקרה הזה יתקינו, כאשר לרשות העירונית אין כוח להילחם בהם.

לאה ורון:

	לכן הוא בחר אופציה של מסלול ירוק, כדי לא להפוך את כל עם ישראל לעבריין. 

לימור לבנת:

	 סתם מסכסכים בין הדיירים. 

היו"ר אברהם פורז:

	אני רוצה להעמיד את הסוגיות להכרעה עקרונית. אני מציע שנראה שוב את ההבחנה: אפשרות ראשונה – על גג פרטי צמוד לדירה ניתן להתקין צלחת רק אם לא ניתן לקלוט במקום אחר בבניין; אפשרות אחרת – על גג פרטי ניתן להתקין צלחת גם במקרים אחרים; אפשרות שלישית – על גג פרטי לא ניתן אף פעם להתקין צלחת. אני מציע שאנשי משרד המשפטים יאמרו את חוות דעתם. אחר כך אם מישהו אחר ירצה להגיד גם מה חוות דעתו, נצביע. 

יהושע מצא:

	 זאת זכותו של בעל גג פרטי, הוא שילם עבורו כסף. 
היו"ר אברהם פורז:

	כן, אבל עדיין לא לקחו לו את הגג, רק הציבו לו שם צלחת. 

יהושע מצא:

	 סלח לי, אתה נכנס לתחום הפרט. 

אתי בנדלר:

	 אני רוצה לשאול שאלה אחת את האנשים הטכניים לפני קבלת חוות הדעת של משרד המשפטים. האם יכולה להיות סיטואציה שאם בעל הזכויות הפרטי בגג מתנגד להתקנת האנטנה או צלחת הקליטה על הגג שצמוד אליו, זה יביא לסיכול כל אפשרות של התקנת צלחת קליטה באותו בניין? האם יכולה להיות סיטואציה שלא תהיה אפשרות להתקין צלחת קליטה? 

היו"ר אברהם פורז:

	אני שב ואומר שיש שלוש אפשרויות: אחת - על גג פרטי לא מתקינים צלחת אלא באישור הבעלים; שנייה – על גג פרטי ניתן לכפות על הבעלים להתקין, אם לא ניתן לקלוט אחרת, למשל: הבניין הוא בכזה מיסוך שרק בגג ניתן לקלוט; שלישית – ניתן לחייב להתקין צלחת גם במקרים אחרים, למשל: לצורך אסתטיקה, אבל זאת בתנאי שאלה שרוצים להתקין תא הצלחת מקבלים צו נגד בעל הגג שמחייב אותו להתקין, ואיך זה יקרה? הם יתבעו אותו בטענה שההתקנה לא מפריעה לו שכן זה בסך הכל בפינת הגג. בית המשפט יחליט. 

לימור לבנת:

	 הוא יגיד: לי זה עולה יותר. 

היו"ר אברהם פורז:

	או שיוכיחו שהוא אמר להם: תמורת 5,000 דולר אני מאשר את ההתקנה, כאשר זאת סתם סחיטה. אם לא מאפשרים הכרעה בהליך שיפוטי, אנחנו מאפשרים לכולם להיות נתונים לשרירות ליבו של בעל הגג. הוא יכול להגיד להם: אני רוצה 10,000 דולר כדי לאשר זאת. אם אנחנו מאשרים הליך שיפוטי, אנחנו מאשרים לשופט לשקול.

דני רוזן:

	הקביעה שמסלול ירוק יהיה גג בלבד כנראה מכסה 90%-95% של המקרים, וביתר המקרים יוכלו לבקש את אישור המדינה. את רוב המקרים בוודאי היא מכסה. 

יהושע מצא:

	 את רוב המקרים שבהם ניתן להתקין על הגג. אתה אומר שברוב המקרים ניתן להתקין על הגג. 

דני רוזן:

	 מעט המקרים שבהם אי אפשר להתקין על הגג ילכו למסלול האדום. בפירוש יש מקרים שאפשר להתקין רק על הגג. אני לא יודע בדיוק אם מדובר בהרבה או במעט מקרים כאלה, אבל בוודאי שיהיו מקרים כאלה. במקום אחר לא קולטים כי זה נמוך מדי וכך הלאה, והגג הוא רכוש פרטי. זה בפירוש יתכן, וצריך פתרון לדבר הזה. אולי אין הרבה מקרים כאלה, אבל יהיו מקרים כאלה. 

אברהם הירשזון:

	 זאת אומרת שמצד אחד אתה לא יכול להשאיר את זה רק לשרירות ליבו של בעל הגג הפרטי. 

אתי בנדלר:

	זה מה שמשרד המשפטים מציע. לכן אני ביקשתי לשמוע את התשובה לשאלה הזאת לפני שתשמעו את חוות דעת משרד המשפטים. 

היו"ר אברהם פורז:

	ולכן התיזה שלפחות אני הצגתי אותה בישיבה הקודמת היתה שאנחנו מאפשרים במקרה כזה שהמבקש להתקין יוכל להביא את הסכסוך לדיון משפטי לפני המפקח על רישום מקרקעין. יבוא המבקש ובעל הגג, השופט ישמע ויחליט. אם למשל הצלחת מותקנת במקום שזה מפריע לבעל הגג, הוא יגיד לשכן שלו: לא, עם כל הכבוד לא תקלוט. אם זאת סתם רשעות לשמה, הוא יפסוק אחרת. 

דן עמר:

	תקנות התכנון והבנייה שנמצאות בהליך סופי שבהתקנה באות ואומרות שבמקרה שלא ניתן להתקין על הגג, ניתן לפנות למהנדס הרשות המקומית והוא יתיר התקנה. 

היו"ר אברהם פורז:

	עם כל הכבוד, אתה לא עובד במישור הקנייני. 

דן עמר:

	 בלי קשר למישור הקנייני. 

היו"ר אברהם פורז:

	עכשיו אנחנו לא עוסקים בתכנון, אלא בקניין. האם אנחנו יכולים לפגוע בקניין? אנחנו מדברים עכשיו על דיני קניין ולא על דיני תכנון ובנייה. 

דרור בירנבאום:

	אני מסכים עם העיקרון שלך שאי אפשר ברשעות או בקנאות לקניין למנוע אי שידור לוויין ממשפחה זו או אחרת, אבל אם נהיה פרקטיים, אני חושב שיהיו הרבה מריבות וסכסוכים, ובעל הקניין יצטרך להוכיח בהליך שיפוטי למה הוא רוצה לשמור על הקניין שלו. אני חושב שהמקל של המסלול האדום הוא מקל שיוביל אותם ויכתיב להם פשרה.

היו"ר אברהם פורז:

	לדעתי, אתה לא מתמקד כרגע בבעיה. במה המסלול האדום עוזר? נניח שזה בניין שלא ניתן לקלוט בו אלא על הגג, אתה יכול לתת לו 60 היתרים להתקין בחצר, גם על הקירות וגם על הארונות, אבל  אי אפשר לקלוט שם. 

דרור בירנבאום:

	כל מה שניתן לקלוט מהגג, ניתן יהיה לקלוט מצלחת שתותקן על תורן. אז יהיה תורן צמוד לבניין שלא קשור אליו. אני חושב שבסופו של יום, כל אחד יעשה את החשבון שלו. 

היו"ר אברהם פורז:

	האם אתה מוכן שיהיו תרנים בחצר שיעברו במקביל לבניין?

דרור בירנבאום:

	 כן, בעל הזכויות בגג יכול למרר לך את החיים כי זה קניין שלו. 

יהושע מצא:

	גם אחרי ההתקנה הוא ימרר לך את החיים. הוא יחבל בהתקנה לאחר מכן. המפתח אצלו, והוא לא ייתן לך לעלות. 

דרור בירנבאום:

	 הוא לא יאפשר לך לתת שירות לצלחת כי זה קניין שלו. הוא לא יפתח את הדלת, ולא תוכל לכפות עליו דבר. הוא ירצה להתקין איזשהו התקן, דקורטיבי מבחינתו, שיעשה מיסוך לאותה צלחת, והוא יעשה את זה. 

טנה שפניץ:

	 אנחנו חושבים שבגלל שהתחרות חשובה וכך הקליטה מהלוויין - ומי כמונו בעד התחרות, - לא כדאי לשנות סדרי עולם בגלל התקנת אנטנה. בכל זאת, אדם רכש רכוש מסוים, יש לו בעלות עליו, והוא רשאי לעשות בו כראות עיניו. אנחנו לא מכירים הרבה מקרים שכופים על אנשים לעשות ברכושם דבר שהוא נגד רצונם, ועוד אפילו בלי פיצוי. 

היו"ר אברהם פורז:

	בואי נסכים עכשיו על פיצוי. 

טנה שפניץ:

	 גם לא, כי בעינינו לפחות לצורכי ציבור במובן הרחב ביותר יש איזושהי הצדקה להפקיע את הרכוש של הפרט ולעשות דברים נגד רצונו. עם מה אתה מאזן את זה? אתה מאזן את זה במידה מסוימת עם יופי, מה שבוודאי גם חשוב, שכן אנחנו לא אוהבים לא את התרנים ולא את כל הקירות החיצוניים מכוסים באנטנות. אבל בכל זאת, אתה צריך לאזן קצת פחות יופי - -

היו"ר אברהם פורז:

	ואם זה עומד מול היעדר יכולת קליטה לחלוטין?

טנה שפניץ:

	 מייד אגיע לזה. יושבת פה גברת הלברייך שהיא ממונה על מרשם המקרקעין והיא זו שמפעילה את המפקחים. היא תוסיף ותסביר, כי אני למשל לא כל כך בטוחה מה בעל הגג צריך לבוא ולהוכיח. 

היו"ר אברהם פורז:

	לדוגמה, שהאנטנה מסתירה נוף. 

טנה שפניץ:

	 ואני צריכה עכשיו כבעלת הגג לומר שבעוד חצי שנה יש לי תכנית לעשות משהו על הגג ועליי לנסות לשכנע את המפקח, או בעל הרשיון.

היו"ר אברהם פורז:

	בואי נאמר שאת היריבות אנחנו נפתור עם הדייר שרוצה התקנה. 

טנה שפניץ:

	 אני צריכה לבוא ולהתגונן וללכת לערכאה משפטית, ולמה? כי יש לי גג ואני לא רוצה שיעשו בו דברים שלא מקובלים עליי. 

היו"ר אברהם פורז:

	את מוכנה שמטוסים יעברו מעל הגג שלך? אני לא אוהב שמטוסים של אל-על לקראת הנחיתה עוברים לי מעל הגג, זה לא נעים. 

טנה שפניץ:

	חבר הכנסת פורז, עכשיו מתקנים את חוק המקרקעין כך שהרום יהיה רק עד הגובה המעשי. אז הנה, פתרנו את הבעיה. 

היו"ר אברהם פורז:

	גובה מעשי?

טנה שפניץ:

	 כן, זאת אומרת: מה ששימושי. 

היו"ר אברהם פורז:

	בקיצור, אתם נגד כל פגיעה בזכות הקניין. 

טנה שפניץ:

	 אני לא אומרת שאנחנו נגד כל פגיעה. 

היו"ר אברהם פורז:

	בעניין הזה.

טנה שפניץ:

	יש מקרים שצריך ליצור איזון עם טובת הציבור וכו' ללא שינוי סדרי בראשית. 

יהושע מצא:

	 אתה מדהים אותי שאתה בעד פגיעה בזכות הקניין. אתה פשוט מדהים אותי. זה מוזר לי. 

היו"ר אברהם פורז:

	אני חושב שאין לבן אדם זכות להיות רשע. 

טנה שפניץ:

	 אבל הוא לא רשע. 

יהושע מצא:

	 מה זה רשע? הוא שילם ממיטב כספו. 

היו"ר אברהם פורז:

	זכות הקניין בעיניי היא זכות מאד חשובה, אבל היא לא לחלוטין טוטלית. אני לא שולל ממנו את הגג ואת הזכות ליהנות ממנו, אבל אני לא יכול לאפשר לו "לדפוק" 20 דיירים. 

טנה שפניץ:

	 אנחנו שמענו פה מה זה גג ולמה זה לא בסדר שמישהו מתחיל לעשות בקניינו כפי שהוא רוצה, אבל בכלל לא ידוע לנו שיש בעיה. כרגע אין שום בעיה אקוטית. 

היו"ר אברהם פורז:

	העסק עוד לא התחיל. 

טנה שפניץ:

	 נכון, וזאת אחת הסיבות שאין בעיות. 

היו"ר אברהם פורז:

	כל עוד אין שידורים, אין בעיה. 

טנה שפניץ:

	 גם לא בטוח שתהיה. 

היו"ר אברהם פורז:

	האם אנחנו לא יודעים שיש אלפי גגות צמודים לדירות?

טנה שפניץ:

	 אז מה? זה עוד לא אומר שבעל הגג לא מתקין בעצמו אנטנה, ואז גם ייתן לאחרים להתחבר. 

היו"ר אברהם פורז:

	אבל אפילו את זה הוא לא חייב. 

טנה שפניץ:

	אני מדברת על מקרה בו יש לך גג ורוצים להציב בו אנטנה של 1.2 מטרים במקום שאפשר לקלוט שידורים, אבל אסור להציב על המרפסת הנחמדה שלך מה שנוח לך ומה שאתה רוצה כי כמה דיירים או דייר אחד החליטו שהם חייבים להתחבר ללוויין. 

היו"ר אברהם פורז:

	הגברת שפניץ, מה עמדתכם? האם זאת התנגדות לכל פגיעה, או שאתם מוכנים במקרים מסוימים לאפשר הכרעה שיפוטית?

טנה שפניץ:

	 לזה גברת הלברייך מייד תתייחס. עמדתנו היא שאין מקום לפגוע בזכות הקניין כשאתה מאזן את זה עם קליטת עוד כמה ערוצים או מול היופי. כשאי אפשר, יש כל מיני דברים שאדם לא יכול פתאום לעשות, כי אפילו אם זה גג של בית משותף, פתאום אי אפשר לעשות אותם. 

איתן רוב:

	זה 30% מהמקרים במדינת ישראל. 

טנה שפניץ:

	 30% צמודים זה לא אומר של-30% אין לך פתרון אחר: להציב את הצלחת בגינה או במרפסת. 

איתן רוב:

	הדילמה שלי היא שבעל הגג יגיד: אם לא מסיידים או לא מזפתים את הגג, אני לא מאשר לכם להציב אנטנה. 

לימור לבנת:

	 גברת שפניץ, האם עמדתך נחושה גם כשמדובר ברוב הדיירים של הבניין? את מדברת על מקרה בו רק דייר אחד רוצה לקלוט, ואני מבינה את הטענה הזאת. נניח שמדובר ברוב הדיירים בבניין, האם הפגיעה בזכות הקניין היא לתכלית ראויה?

טנה שפניץ:

	 "רוב הדיירים" זה רלוונטי כשהגג הוא רכוש משותף. זה לא רלוונטי לרכוש פרטי. האם אפשר להפקיע לך חלק מהגינה, כי רוב הדיירים רוצים נדנדות לילדים?

היו"ר אברהם פורז:

	חברת הכנסת לבנת חושבת שיש הבדל אם דייר אחד רוצה להתחבר או יותר. 

לימור לבנת:

	 נכון. 

מיכל רפאלי-כדורי:

	 זה לא נדנדות. 

חוה הלברייך:

	חוק המקרקעין, ולכן כל הבתים שצמודים לנושא של הקניין, אינם מאפשרים פגיעה ברכוש הפרטי. המפקח על רשיון מקרקעין שדן על פי חוק בסכסוכים בין בעלי דירות בבתים משותפים, דן בעצם באותם עניינים שהם משותפים לכלל הדיירים. הוא לא דן כיום בנושא של הרכוש הפרטי, למעט בחריגה אחת שהיתה לא מכבר בתיקון חוק המקרקעין – בנושא של בנייה ברכוש המשותף לצורך אחד ויחיד, והוא הרחבת דירת המגורים. 

היו"ר אברהם פורז:

	אבל יש גם תיקון שהעברתי לפני שנתיים ושגם עבר אליכם. 

חוה הלברייך:

	 הכבלים. 

היו"ר אברהם פורז:

	זו מטריה מאד דומה. 

חוה הלברייך:

	 לא, היא לא דומה. 

נתי מאיר:

	 והסקה מרכזית. 

חוה הלברייך:

	 לא, הסקה מרכזית זו מטריה אחרת לחלוטין. אני מדברת על פגיעה ברכושו הפרטי של הפרט ובקניינו במובן הפיסי של העניין. אתה לוקח רכוש פרטי ומעביר את זה לרכושו של אחר, וקובע איזשהו מתקן שלחלוטין לא מאפשר לו שימוש באותו מקום מכאן ועד הודעה חדשה, אלא אם כן נצטרך להיכנס ולהבהיר מה הוא רוצה לבנות או לא לבנות. זה הוא שינוי טוטלי במבנה הבית המשותף וביחסים שבין הדיירים, וצריך לזכור את זה. 

היו"ר אברהם פורז:

	כמי שמומחית בחוק המקרקעין יותר ממני, אני רוצה לשאול אותך האם אני לא יכול להעביר מעל מרפסת שצמודה למישהו כבל חשמל שיספק חשמל לכל דיירי הבניין?

חוה הלברייך:

	 אנחנו נכנסים לוויכוח בשאלה האם צמידות היא צמידות לכל חלל הרום, או רק צמידות של הקרקע.

היו"ר אברהם פורז:

	 אני לא אומר לך את זה סתם. החוק היום מאפשר להעביר דרך גג צמוד חוט חשמל, חוט טלפון, או חוט לטלוויזיה בכבלים לכל הדיירים.

טנה שפניץ:

	 אבל זה לא מקביל לאותו שימוש. 

דרור בירנבאום:

	 המעטפת היא רכוש משותף, והגג לא.

חוה הלברייך:

	 אני לא ראיתי שבנושא של הכבלים יש היתר להיכנס לרכושו של הפרט, לחלוטין לא. 

היו"ר אברהם פורז:

	 בוודאי, במגרש פרטי אפשר להעביר רשת כבלים. 

חוה הלברייך:

	 אם בעל המקרקעין איננו מסכים?

היו"ר אברהם פורז:

	 כן. 

אתי בנדלר:

	 זה משהו אחר, זה לא התיקון שחבר הכנסת פורז דיבר עליו, אבל שם נדמה לי שאין סמכות למפקח הרישום על המקרקעין, אלא לבית משפט. 

חוה הלברייך:

	 אני מדברת על התיקון בחוק הבזק בנושא של הכבלים. 

אתי בנדלר:

	 לא, זה נושא אחר, וזה באמת מפקח הרישום על המקרקעין. 

חוה הלברייך:

	 נראה לי, לפי ניסיוני לפחות בסכסוכים הרבים ששמעתי ושומעים אחרים בתוך האגף, שהנושא הזה של כניסה לרכוש הפרט יהיה נושא אקוטי בסכסוכים בין דיירים בבית המשותף. 

יהושע מצא:

	 אין ספק. 

היו"ר אברהם פורז:

	אין ספק. האם את חושבת שלא יהיה סכסוך כשלדיירים לא יהיה ערוץ שלישי בטלוויזיה, כי איזה מנוול מלמעלה לא רוצה לאפשר להציב צלחת? האם את חושבת שזה יעבור בשלום?

לימור לבנת:

	 או שירותים נוספים, זאת לא רק הטלוויזיה, אלא תשתית לכל דבר. 

דן ליברטי:

	קודם כל, לא ברור לי האם המחלוקת היא מהותית או משפטית, אבל הדרך שהייתי מנדב לחשוב על הבעיה, ומתוך זה לפשוט אותה, היא לשאול – מה אנחנו חושבים שחיוני יותר? צלחת קליטה על הגג או דוד שמש? כמובן שתגיד שדוד שמש חיוני יותר. מה דינו של דוד שמש?

היו"ר אברהם פורז:

	מי אמר שדוד שמש חיוני יותר? דוד שמש זאת אלטרנטיבה לדוד חשמל שעולה לך כסף לחמם מים, ואילו אם אין צלחת קליטה, אתה לא קולט. 

דן ליברטי:

	 אם כל הבניין מעוניין להציב דודי שמש ויש דייר אחד שהגג צמוד אליו והוא אומר שהוא לא מוכן בשום פנים ואופן שיהיו דודי שמש, מה הדין אומר נכון להיום? 

יהושע מצא:

	 אי אפשר להתקין, חד משמעית. 

היו"ר אברהם פורז:

	 ההבדל הוא רק בזה שצלחת הקליטה מותקנת בשולי הגג וההפרעה היא אחרת. 

	דבר נוסף כמובן זה שאם אתה לא יכול להתקין דוד שמש, אתה מתקין בוילר רגיל על חשמל. זה עולה לך עוד כמה שקלים בחודש ויש לך מים. לעומת זאת, פה לא רק שלא תקלוט את הערוץ הלוויני, אלא גם את הערוץ השלישי שהוא פתוח לציבור. 

מיכל רפאלי-כדורי:

	 זה לא רק ערוץ לווייני, זה גם אינטרנט; אלה תשתיות תקשורת. 

מוריאל מטלון:

	 חבר הכנסת פורז, אנחנו עומדים "לעלות" בתקופה הקרובה, כשהדרך היחידה לקלוט היא דרך הלוויין עמוס, והדרך היחידה במקרים לא מבוטלים היא רק מהגג. צריך לזכור מה קרה. במקור, חוק המקרקעין שאנחנו מדברים עליו ראה את המעטפת כרכוש משותף, וזאת היתה תפיסת היסוד. לצערנו הרב כשחוקקו את החוק, לא חשבו האם תהיה סמכות לאיזשהו פורום - כשבא קבלן ורוצה למסחר את הבניין שלו עד הסוף - להשאיר מספיק מקום על הגג לתשתיות לצורך קליטה. אם מדברים על החצר, היום בכל החצרות, השטחים מוצמדים לחניה, וזה גם כן טוב. באיזשהו מקום היום הקבלנים מנצלים את זה עד המילימטר האחרון. 

	אני לא מדבר על הקניין הפרטי בבית שלי, אלא על שטח שלא רשום כחלק מהדירה, אלא כהצמדה, כלומר: הוא שטח שבמהותו העקרונית אלמלא הוצמד, היה המעטפת והרכוש משותף. עד לפני 30 שנה כשחוקקו את החוק, לא חשבו שיהיו תשתיות שלא יגיעו מהאדמה, אלא יגיעו מהשמים. אני אומר שבנסיבות האלה, וכשנמצא פה זכיין שקיבל רשיון ממדינת ישראל ושילם על זה הרבה מאד כסף כדי שיוכל לקלוט שידורים שניתנים לקליטה רק מהשמים, האינטרס הזה וחופש הביטוי שכרוך באפשרות שלנו לקלוט, צריך לאזן אותו. 

	בסך הכל, המציאות מראה את הדבר הבא: אם אתם תקבלו תיקון שאומר שזכות הבעלים לעשות מה שהם רוצים, אף אחד לא ייתן לנו את זה בלי שנצטרך להגיע לאיזה שהם "סידורים". אם לעומת זאת, יידע הבעלים שיושב על הגג אבל חי יום יום עם השכנים שלו שהוא צריך להגיע איתם להתדיינות, הפרקטיקה והמציאות תהיה שהוא יאפשר להם להתקין צלחת על הגג שלו. הגברת הלברייך לא צריכה לדאוג שיהיו הרבה התדיינויות, כי לא יהיו התדיינויות.

מיכל כהן:

	כמו שנאמר פה, בעתיד יהיו שירותים נוספים. לא יכול להיות מצב שיהיו X צרכנים בבניין שלא יוכלו בשום צורה לקלוט את הלוויין. אם יש בעיה, צריך ללכת להתדיינות, אבל לא יכול להיות מצב שתישלל זכותו של צרכן בבית לקלוט את השידורים האלה. 

גיא צפריר:

	חוק המקרקעין בסעיף 13 או 14 קובע שהבעלות עצמה – אין בה כדי להצדיק פגיעה באחר, וזה בדיוק המקרה שאליו אתה כיוונת. 

טנה שפניץ:

	 אם אתם רוצים לחוקק "קדימה" איזושהי הוראה שאומרת שאם מצמידים גג, צריך לקחת בחשבון את העולם החדש - -

היו"ר אברהם פורז:

	אנחנו לא יכולים - -

טנה שפניץ:

	 אז אין בעיה. דבר שני – בלי פיצוי זה בכלל נראה דבר - -  

היו"ר אברהם פורז:

	 בסדר, הבנתי. 

טנה שפניץ:

	 עכשיו תחשוב בכל זאת על האפשרות שרוב האנשים ירצו את זה, בעל הגג יתקין לעצמו אנטנה ואז יהיה חייב לתת לאחרים להתחבר. 

היו"ר אברהם פורז:

	איך אני אחייב אותו?

טנה שפניץ:

	 בחוק. 

אתי בנדלר:

	 אני רוצה רק להזכיר על מה אנחנו מדברים, ובעצם על מה אתם הולכים להצביע. אני מזכירה שבעצם מדובר כאן על ויכוח האם אפשרית פגיעה בזכות הקניין שהיא זכות יסוד מעוגנת בחוק יסוד, בנסיבות האלה. להזכירכם, חוק היסוד מאפשר פגיעה בזכות הקניין לתכלית ראויה ובמידה שאינה עולה על הנדרש.

	נדמה לי שהוויכוח שלגביו שמענו עמדות שונות, לרבות עמדת משרד המשפטים, הוא לגבי השאלה האם מדובר כאן במידה שאינה עולה על הנדרש, דהיינו: האם יש אפשרות אלטרנטיבית בין היתר, או צריכים לאפשר אפשרות אלטרנטיבית, להתחבר לשידורי לוויין. 

טנה שפניץ:

	 או כמות המקרים שעליהם זה יחול, שהיא זניחה. 

אתי בנדלר:

	 או כמות המקרים שעליהם זה יחול, נכון. נדמה לי שעמדת משרד המשפטים, כפי שהוצגה כאן על ידי המשנה ליועץ המשפטי לממשלה, הגברת שפניץ, היא קיצונית במקרה הזה. היא בעצם מאפשרת את פגיעת זכות הקניין רק במקרים מאד קיצוניים. 

	למעשה, כפי שאני רואה את הדברים, מדובר כאן במקרה די גבולי, ובמקרה גבולי, זה אומר להערכתי, שמדובר בעניין ערכי שיכולים המשפטנים כולם, לרבות משפטני משרד המשפטים, לרבות היועצת המשפטית של הוועדה, להביע עמדות מכאן ועד להודעה חדשה. ובעצם, מאחר שמדובר בעמדה ערכית לגבי המידה האם מדובר בפגיעה העולה במידה הנדרשת במקרה הזה, נדמה לי שההכרעה היא הכרעה ערכית לחלוטין של חברי הכנסת ולא של משפטנים. 

	השאלה היא מה גובר על מה במקרה הזה, האם הזכות לקניין של בעל הזכויות בגג גוברת בכל מקרה על הזכות של כלל הדיירים ליהנות מקליטת שידורי לוויין? ואני מזכירה, כפי שהזכירה בשקט חברת הכנסת לבנת קודם, שמדובר לא רק בהנאה מהשידורים לפי חוק הבזק, או הערוץ השלישי עוד מעט, אלא שאנחנו אמורים להשתמש בצלחת הזאת גם לצורך שידורים ייעודיים: לצורך אינטרנט ושימושים נוספים. 

	הצעה מספר שתיים שמופיעה כאן מאפשרת כפייה על בעל הזכויות בגג רק במקרים מאד מצומצמים, כפי שמגדירים כאן בגרסה ב' סעיף (ב)(1): "ובלבד שבעל הרשיון לשידורי לוויין הוכיח כי התקנת צלחת הקליטה במקום אחר ברכוש המשותף באותם המקרקעין אינה אפשרית, או שהיא תפגע ביכולת הקליטה של השידורים".

יהושע מצא:

	 ואז מי יכריע?

אתי בנדלר:

	 אתם. 

יהושע מצא:

	 המפקח. 

אתי בנדלר:

	 זאת שאלה אחרת – האם להעביר את זה לסמכות המפקח, כפי שמוצע כאן, או שאפשר לחשוב על אלטרנטיבה אחרת: כיוון שמדובר ממש על פגיעה בזכות הקניין, שזה יועבר לסמכותו של שופט בית משפט שלום. זה לא חייב להיות דווקא המפקח על רישום המקרקעין.

	נקודה נוספת אחרונה שאני רוצה להפנות את תשומת לבכם אליה היא שבהתאם להצעה, המפקח על רישום המקרקעין במקרה הזה רשאי להתיר את ההתקנה על הגג - הוא איננו חייב - ולקבוע הוראות ותנאים להתקנה האמורה. הוא יכול לקבוע, למשל – ואפשר להכניס כאן במפורש, אם זה נראה לכם נכון – לרבות זכות לפיצוי בעל הזכויות בגג. 

מוריאל מטלון:

	זאת הזמנה לסחיטה. 

אתי בנדלר:

	 אינני יודעת. אני הצעתי באופן כללי שיהיו כאן תנאים והוראות לביצוע ההתקנה, למשל: הוא יכול לומר שאם בעל הזכויות בגג יוכיח בעתיד שהוא רוצה לבנות על הגג, הדיירים יממנו את העתקת הצלחת למקום אחר. 

חוה הלברייך:

	 כתוב פה "ובלבד שבעל הרשיון...".

אברהם פורז:

	 לא, זה לא בעל הרשיון, זה הדייר. 

אתי בנדלר:

	"ובלבד שמבקש ההתקנה...".

טנה שפניץ:

	 ההצעה שלנו היא שהמקרים יהיו מאד זניחים כאשר - -

יהושע מצא:

	 מה שמביא אותי לתמוך במסלול של פנייה למפקח זה שבלא מעט בניינים הקבלן עצמו משאיר לו את הגג לעצמו. 

טנה שפניץ:

	 אז גם הוא ירצה להתקין צלחת. 

יהושע מצא:

	 לא, הוא לא גר שם. הוא משאיר את הגג לעצמו ויש לו זכות על הגג. 

היו"ר אברהם פורז:

	אני מציע שאנחנו נתלכד כולנו סביב העניין שכאשר לא ניתן לקלוט במקום אחר, המפקח על רישום מקרקעין יוכל – לא לפי בקשת החברה – לפי בקשת בעל דירה לחייב את בעל הדירה לאפשר התקנה. 

אתי בנדלר:

	 מבקש ההתקנה. 

טנה שפניץ:

	 לפחות אם רוב הדיירים רוצים את ההתקנה. האם אתה יכול לכפות על אחרים?

היו"ר אברהם פורז:

	ואם רוב הדיירים יהיו מחוברים לכבלים ומיעוטם ירצו לוויין?

לימור לבנת:

	 טנה שפניץ, אחרי ששכנעת אותו שזה לא משנה אם יש רוב או לא...

טנה שפניץ:

	 עכשיו אני ממזערת נזקים. 

היו"ר אברהם פורז:

	הצלחת מפריעה לו גם אם מחובר אליה דייר אחד, או מחוברים אליה 100 דיירים. 

יהושע מצא:

	 חבר הכנסת פורז, אתה מנסה להוביל להצבעה סביב פנייה למפקח. 

היו"ר אברהם פורז:

	נכון, אני רוצה להסביר מה ההצעות. אני יורד מהצעתי לאפשר התקנה כאשר ניתן לעשות גם התקנה אחרת, למרות שיש בזה פגיעה במראה הבניין. נשארות שלוש אלטרנטיבות: אחת – איסור מוחלט; השנייה – אם בעל הגג מתקין לעצמו צלחת, הוא חייב לאפשר לאחרים להתחבר אליה; שלישית – באותם מקרים שלא ניתן לקלוט, אפשר יהיה לכפות על בעל הגג להתקין צלחת בהליך משפטי באמצעות המפקח על רישום מקרקעין. 

מוריאל מטלון:

	אפשרויות שנייה ושלישית לא סותרות אחת את השנייה. אם בעל הגג התקין לעצמו צלחת, בוודאי שיאפשר לאחרים להתקין, ואם הוא לא התקין בעצמו – אפשר לכפות עליו להתקין. 

היו"ר אברהם פורז:

	אבל זה כן סותר, כי הגברת שפניץ אומרת שאם הוא כבר התקין לעצמו צלחת, הוא סתם רשע; אבל גם אז, לפחות אם זכות הקניין שלו, הוא יכול להגיד: שלמו לי. אני אעמיד להצעה גם את ההצעה של הגברת שפניץ. 

	אני מציע שבאותם מקרים שלא ניתן לקלוט בדרך אחרת, ניתן יהיה לתבוע את בעל הגג, והמפקח על רישום מקרקעין יחליט. 

תאופיק חטיב:

	מי יקבע שלא ניתן לקלוט בדרך אחרת?

היו"ר אברהם פורז:

	נשאלת השאלה איך תהיה ההוכחה. יצטרכו להביא בפני המפקח הוכחה ממהנדס או מחברת הלוויין שבבית הזה, בעקבות מיסוך, בניין גבוה, או הר בקרבת מקום לדוגמה, לא ניתן לקלוט. נטל התביעה הוא על המבקש להתקין. 

לימור לבנת:

	 אני מבינה שכרגע אתה לא מביא להצבעה את הגרסאות כפי שהן כתובות בנייר שלפנינו. 

היו"ר אברהם פורז:

	לא. 

לימור לבנת:

	 ואחר כך מה יקרה? הגרסאות יוספו מחדש?

היו"ר אברהם פורז:

	נשפר את הגרסה שהחלטנו עליה - - 

לימור לבנת:

	 אם אנחנו מצביעים כרגע על העיקרון ולא על הנוסח, אני מציעה שאחר כך נוכל לראות את הנוסח. 

היו"ר אברהם פורז:

	בוודאי, IT GOES WITHOUT SAYING. 

יהושע מצא:

	 ואז אין לך גרסאות אחרות. 

היו"ר אברהם פורז:

	אין טעם להיכנס לשלושה ניסוחים אלטרנטיביים. אנחנו קודם כל צריכים לדעת מה אנחנו רוצים, ואחר כך ניכנס לניסוח. 

לימור לבנת:

	 מאה אחוז, זה מקובל עליי. 

היו"ר אברהם פורז:

	מי בעד הצעתי, כפי שנוסחה על ידי, קרי: שבאותם מקרים שלא ניתן לקלוט בדרך אחרת, ניתן לאכוף על בעל הגג התקנת צלחת באמצעות המפקח על רישום מקרקעין, כאשר הנטל הוא על המבקש? 

הצבעה
בעד – 6
נגד – אין
נמנעים – אין
הוחלט שבאותם מקרים שלא ניתן לקלוט בדרך אחרת, ניתן יהיה לאכוף על בעל הגג התקנת צלחת באמצעות המפקח על רישום מקרקעין

טנה שפניץ:

	 אבל אנחנו שומרים לנו זכות להסתייג. 

יהושע מצא:

	האם אתה חוזר בדברי ההסבר או בצורה אחרת על נושא הרעפים?
היו"ר אברהם פורז:

	כן. 

יהושע מצא:

	 אם כך, האם הדיון תם ונשלם?

היו"ר אברהם פורז:

	לא, יש עוד סעיפים. 

אתי בנדלר:

	אני קוראת מדף 2:

	"(ב) לא היה הגג של הבית המשותף רכוש משותף, והתנגד בעל הזכויות בגג להתקנת צלחת 
                  הקליטה על הגג, יחולו הוראות אלה:

(1) בעל רשיון לשידורי לוויין" – ואני כבר משנה את זה, לפי בקשה שהיתה כאן, "מבקש התקנה".

היו"ר אברהם פורז:

	 לא, אבל הוא חייב להיות דייר בבית המשותף -  "בעל דירה". 

יהושע מצא:

	 חבר הכנסת פורז, אני מבין שאנחנו נראה פעם נוספת את הנוסח, שכן היום סיכמנו את העיקרון. 

היו"ר אברהם פורז:

	 לא בטוח. 

אתי בנדלר:

	 לא תתקיים עוד ישיבה. 

היו"ר אברהם פורז:

	 אנחנו גומרים את הנושא היום. 

אתי בנדלר:

	 "בעל דירה המבקש התקנה".

מוריאל מטלון:

	 "או מי שהוסמך על ידו".

היו"ר אברהם פורז:

	אין צורך. אתם בתור חברת הלוויין תתנו שירותי עזר לבעלי דירות, אין בעיה. 
מוריאל מטלון:

	 לכן חשוב לנו שיהיה כתוב "או מי שמוסמך על ידו".

היו"ר אברהם פורז:

	 לא, אין צורך. IT GOES WITHOUT SAYING . התובע הוא בעל הדירה באופן משפטי. תן לו ייעוץ, תן לו עזרה. 

איתן רוב:

	 הוא נותן לי מכתב שאני אטפל  - -

היו"ר אברהם פורז:

	 תן ייפוי כוח לעובדים שלך, או תממן לו ייעוץ משפטי. 

	גברת הלברייך, האם בעל דירה שרוצה שחברת הלוויין תתקין לו צלחת, יכול להסמיך אותה לפעול מטעמו?

חוה הלברייך:

	 זה הליך משפטי רגיל. 

היו"ר אברהם פורז:

	האם מותר לה להעמיד לרשותו יועץ משפטי? 

חוה הלברייך:

	 אנחנו לא מתערבים - -

היו"ר אברהם פורז:

	יהיה איזה משרד עורכי דין שיעזור לכם, אין ברירה. 

אתי בנדלר:

	"בעל דירה" שזה יהיה בעל דירה כהגדרתו - או כמשמעותו - בחוק המקרקעין - -

חוה הלברייך:

	 זה גם חוכר לדורות וגם מחזיק מטעם בעל הדירה. 

אתי בנדלר:

	 כן, "רשאי לפנות אל המפקח בבקשה להתיר את התקנת צלחת הקליטה".

היו"ר אברהם פורז:

	האם זה יחול גם על בית לא רשום? 

חוה הלברייך:

	 תמיד זה חל על בית לא רשום. היום הכל בתחום של המפקח. 

אתי בנדלר:

	"בעל דירה רשאי לפנות אל המפקח בבקשה להתיר את התקנת צלחת הקליטה על הגג 
              האמור, והמפקח יהיה רשאי להתיר את ההתקנה על הגג, ולקבוע הוראות ותנאים 
              להתקנה האמורה, ובלבד שהמבקש הוכיח כי התקנת צלחת הקליטה במקום אחר ברכוש 
              המשותף באותם המקרקעין אינה אפשרית, או שהיא תפגע ביכולת הקליטה של 
              השידורים".

חוה הלברייך:

	האם בעל דירה יכול גם לפנות אל המפקח בבקשה להימנע מהתקנת הצלחת? כאן עולה רק אופציה חיובית. 

היו"ר אברהם פורז:

	האם זה אומר שהתקנת הצלחת תפגע ביכולת הקליטה או בקליטת השידורים?

דני רוזן:

	 בקליטה. 

היו"ר אברהם פורז:

	אם כך צריך לכתוב "בקליטה" ולא "ביכולת". 

איתן רוב:

	 זה תלוי גם בזמינות. 

היו"ר אברהם פורז:

	זה ברור שאם מוכיחים שהסיגנל יהיה חלש כל כך - -

אתי בנדלר:

	 אני לא כל כך הבנתי את השאלה של גברת הלברייך. האם את מדברת על הליך שבו בעל הזכויות פונה מיוזמתו למפקח בבקשה למעין צו מניעה?

חוה הלברייך:

	אני מדברת על בעל דירה אחר שמבקש מהמפקח צו מניעה. הסעיף מנוסח כך שבעל דירה יכול לפנות על מנת להתיר את ההתקנה. רציתי לשאול את הגברת בנדלר, האם זה נכנס במסגרת הכללים שאנחנו החלנו על כל הנושא הזה. 

אתי בנדלר:

	 הכללים יחולו כך וכך. 

טנה שפניץ:

	 צריך לעשות את הדברים תוך מזעור הנזק לבעל הדירה. 

היו"ר אברהם פורז:

	האם זה לא ברור לגמרי שהמפקח ישקול שיקול רלוונטי וענייני?

טנה שפניץ:

	 הוא צריך לעשות את זה מהחוק עצמו.

אתי בנדלר:

	 השאלה היא האם צריך לכתוב את זה בחוק, כי אני חושבת שהמפקח צריך להביא בחשבון הרבה מאד שיקולים; בוודאי גם מזעור הפגיעה. 

טנה שפניץ:

	בדודי שמש זה כתוב בכל המקומות אצלנו. 

היו"ר אברהם פורז:

	אבל למה לי להגביל אותו? אני יוצא מתוך הנחה שבעל תפקיד מעין שיפוטי שוקל את כל השיקולים הרלוונטיים. האם אני יודע מה הם?

טנה שפניץ:

	 נגיד שיש בעל גג שמסכים להתקין על הגג צלחת. החוק מחייב את מי שמתקין צלחת למזער נזקים ולהחזיר את המצב הקיים. אני אומרת שמי שמתקין, לפחות צריך לעשות את זה תוך מזעור הנזק והחזרת המצב לקדמותו במידת האפשר, לדוגמה: הוא פתח מסביב את כל המרפסת.

היו"ר אברהם פורז:

	אבל זה קורה ממילא. 

טנה שפניץ:

	 אז אם זה קורה ממילא, אפשר לכתוב את זה. 

היו"ר אברהם פורז:

	אם הסכמתי שיתקינו צלחת על הגג שלי, אז זה מובן מאליו. 

איתן רוב:

	 אני רוצה להבהיר לגברת שפניץ: כדי להתקין צלחת לא צריך לפרק ולא צריך להרוס. מדובר בזרוע שמעגנים אותה לגג, ועליה צלחת. אין פה פעולת הריסה. 

טנה שפניץ:

	 מר רוב, ההבדל בינינו שאני לא מחוקקת כשאני רואה את YES מול העיניים שלי. אני מחוקקת כי מחר יכולה להיות חברת צלחות אחרת שמתקינה בצורה אחרת. 
יורי שטרן:

	 חבר הכנסת פורז, התוספת הזאת לא מזיקה. 

אתי בנדלר:

	 אני חושבת שאולי זה נכון לקבוע איזושהי הוראה כללית שתאמר שכל התקנה של צלחת תיעשה תוך מזעור הנזקים והפגיעה בסביבה.

דני רוזן:

	 או ברכוש הפרטי או ברכוש המשותף. 

אתי בנדלר:

	 אני רוצה שהתקנה כזאת תיעשה בצורה נכונה, גם אם מדובר ברכוש משותף. זה עיקרון כללי. 

גבריאל מאיר:

מכיוון שמדובר כאן על זכות קניינית, חשוב להדגיש זאת על אחת כמה וכמה. 

היו"ר אברהם פורז:

	 איך היית מנסח את זה?

תמיר שאנן:

	ההתקנה תיעשה תוך מזעור מרבי של הפגיעה בבעל הזכויות בגג. 

היו"ר אברהם פורז:

	אין לי בעיה. 

יורי שטרן:

	 מעניין כמה אנחנו דנים בחוק בדייקנות, כדי שאחר כך לא יעקפו אותו. 

היו"ר אברהם פורז:

	אבל את זה דווקא כן יעקפו, ואתה יודע למה? הבעיה היא לא עם איתן רוב ולא עם חברת YES, אלא הבעיה שלי מתחילה אחר כך עם הצלחות של הערוץ השלישי, כי אני אוסר על חברת YES  לתת שירות למי שהתקין שלא כחוק, ויהיו לזה שיניים מאד חדות. מי שמתקין צלחות בצורה לא חוקית ינותק. לכן, כולם יתקינו צלחות כמו ילדים טובים. הערוץ השלישי בעייתי. 

אתי בנדלר:

	 אני מציעה בכל זאת לעשות סינתזה של שני הדברים. במקום שהותקנה צלחת ברכוש פרטי, ייכתב תוך מזעור מרבי של הפגיעה בבעל הזכויות בגג.

טנה שפניץ:

	 אם מחר תהיינה צלחות נוספות, האם כל חברה תוכל להציב אותן במרפסת שלי?

היו"ר אברהם פורז:

	יש פה בעיה רצינית. אני לא רוצה שיהיה יער של צלחות, אבל אין אפשרות אחרת. אני מניח שחברת הלוויין ממילא ומלכתחילה תציב צלחת אחת יותר גדולה כדי לאפשר חיבור למנויים נוספים. 

איתן רוב:

	 אני לא יכול להציב צלחת יותר גדולה, הרי הגבלתם את קוטר צלחת הקליטה ל-1.2 מטרים. 

היו"ר אברהם פורז:

	לא, ה-1.2 מטרים טוב ליותר מאחת, והרי לאחת אתה צריך רק 60 סנטימטר.

איתן רוב:

	 אין לנו אינטרס להציב שתיים של 60 סנטימטר.

טנה שפניץ:

	 לכם לא, אבל אולי תהיה עוד חברה. 

היו"ר אברהם פורז:

	עד שתהיה עוד חברה... אני עוד לא רואה את הלוויין מתבסס כל כך. 

אתי בנדלר:

	 אני ממשיכה לקרוא:

	"(2) בעל הרשיון לשידורי לוויין פנה בכתב אל בעל הזכויות בגג" – שוב, גם כאן אנחנו נתקן שזה לא "בעל הרשיון לשידורי לוויין", אלא המבקש. 

היו"ר אברהם פורז:

	צריך לכתוב את זה הפוך מבחינת הסדר, כך שקודם כל הוא פנה ולא קיבל את ההסכמה, ואז הוא יכול לפנות את המפקח. אני מציע שמבחינת סדר הסעיפים סעיף (2) יבוא לפני (1).

אתי בנדלר:

	 בסדר. 

נתי מאיר:

	 כל הרעיון כאן הוא שהם לא הגיעו להסכמה, אז למה כל הנוסח המסובך הזה?

אתי בנדלר:

	 אני אמשיך לקרוא:

	"(2) המבקש פנה בכתב אל בעל הזכויות בגג, ובעל הזכויות בגג לא נתן את הסכמתו לביצוע ההתקנה תוך X ימים מיום הפנייה".

היו"ר אברהם פורז:

	30 ימים. 

טנה שפניץ:

	 30 ימים?

היו"ר אברהם פורז:

	הוא לא יכול לעכב אותו. 

טנה שפניץ:

	 האם הוא חיכה 52 שנה? 

היו"ר אברהם פורז:

	הגברת שפניץ, הרי ממילא אם הוא לא נתן תשובה חיובית, הוא גורר אותו לבית המשפט, והמפקח לפי דעתי לא קובע דיון מהיום למחר. 

טנה שפניץ:

	 למה לך? 

היו"ר אברהם פורז:

	כי אני לא רוצה למשוך זמן, חבל לי על הזמן. 

נתי מאיר:

	הוא תמיד יכול לחזור מחוץ לארץ - -	

היו"ר אברהם פורז:

- - ולהגיד: חבל שתבעת אותי, אני מסכים. 

איתן רוב:

	 חיבור מהקרקע או מהלוויין הוא בדיוק אותו חיבור. 

טנה שפניץ:

	 אני לא מבינה מה ההיסטריה. 

היו"ר אברהם פורז:

	האם את חושבת שבתום ה-30 יום התביעה כבר תהיה?

טנה שפניץ:

	 לא, הצלחת תהיה. 

אתי בנדלר:

	אני ממשיכה: "תוך 30 ימים מיום הפנייה, או שהתנה את הסכמתו בתנאים הנראים למבקש ההתקנה בלתי סבירים בנסיבות העניין".

דני רוזן:

	 האם אפשר לחזור אחורה לסעיף (א)? אני הייתי מציע למחוק שורה וחצי מתוכו. 

אתי בנדלר:

	 אני אנסח את הכל בצורה שונה, ואני מבטיחה לא להניח את זה על שולחן הכנסת לקריאה שנייה ושלישית בלי שתראו את הנוסח. 

היו"ר אברהם פורז:

	אם בסוף הנוסח יהיה שנוי במחלוקת, נביא אותו לכאן שוב. 

נתי מאיר:

	הרעיון שהפסקה הזאת מביעה הוא שבעל הרשיון לשידורי לוויין ובעל הזכות בגג לא הגיעו להסכמה בדבר ההתקנה תוך 30 יום מיום הפנייה של בעל הרשיון אליו. למה הנוסח המסורבל הזה?

היו"ר אברהם פורז:

	באיזשהו מקום יכול להיות שיתנהל משא ומתן, אבל מיום הפנייה הפורמלית לא הגיעו להסכמה. 

נתי מאיר:

	 לא הבנת אותי. קרא את הסעיף. הניסוח מסורבל. 

היו"ר אברהם פורז:

	תעיר לגברת בנדלר את ההערה, והיא תשמח לשמוע אותך. 

אתי בנדלר:

	 לכאורה מה שאתה אומר באמת נראה כמפשט את העניין, אבל נדמה לי שהוא לא מכסה את כל המקרים. 

היו"ר אברהם פורז:

	את תשקלי את זה. אנחנו לא ניכנס פה לפרטי הפרטים. 

אתי בנדלר:

	 אם כך, אני מוחקת את גרסה ג' פסקאות (א), (ב)(1) ו-(2) ועוברת לסעיף (ג):

	"(ג) הותקנה צלחת קליטה על גג בהתאם להוראות סעיף קטן (ב), רשאי בעל הזכויות בגג 
                    לבקש את העתקת צלחת הקליטה למקום אחר, כדי לאפשר ביצוען של עבודות 
                    הבנייה על הגג מכוח היתר בנייה על פי חוק התכנון והבנייה...בעל זכויות כאמור יהיה 
                    חייב לדאוג להתקנת צלחת הקליטה מחדש על הגג עם גמר הבנייה, עם הפסקתה 
                    שלא לשעה בלבד או כשלא הוחל בבנייה בתוך זמן סביר לאחר העתקת צלחת 
                    הקליטה, ובלבד שעל העתקת הצלחת למקום אחר שאינו על הגג יחולו הוראות סעיף 
                    קטן (ב)(2)."

טנה שפניץ:

	לא מספיק שאני לא רוצה את הצלחת, אלא שאם אני רוצה לבצע עבודות על הגג שלי, אחר כך עוד מחייבים אותי בכל מיני הוצאות ועבודות. 

יאיר שטרן:

	לא, להפך. משחררים אותך מההוצאות. החברה תשלם את ההוצאה, לא בעל הגג. 

אתי בנדלר:

	 טנה שפניץ צודקת. 

היו"ר אברהם פורז:

	אנחנו נאפשר לבעל הגג לפנות בכל עת למפקח ולבקש שינוי החלטה, אם קרו כל מיני נסיבות. 

טנה שפניץ:

	 יכול להיות שלא היתה החלטה. 

חוה הלברייך:

	 אבל אין צורך. 

היו"ר אברהם פורז:

	אם בעל הגג רוצה לבנות על הגג, או החליט לעשות על הגג איזה שינוי אחר והוא רוצה להזיז את הצלחת, הוא יכול לפנות למפקח. זה כמו בתביעה על החזקת ילדים, היא אף פעם לא סופית. נניח שלבעל הגג היה נוף לכיוון מסוים ובנו שם בניין גבוה, והוא רוצה לשנות את מיקום את האנטנות. אפשר לפנות למפקח ולומר שהוא משנה את ההחלטה. 

חוה הלברייך:

	 אז אפשר לעגן את הזכות הזאת באופן כללי בחוק עצמו, על מנת שכל דבר כזה לא יהווה סכסוך במובן של תביעה משפטית. 

היו"ר אברהם פורז:

	אם התקינו למישהו צלחת בעל כורחו – ההחלטה הזאת איננה חלוטה. הוא תמיד יכול לפנות ולהגיד: חל שינוי נסיבות. כשחל שינוי בנסיבות, רשאי בעל הגג לפנות למפקח ולבקש שינוי החלטה. 

נתי מאיר:

	חבר הכנסת פורז, בסוף המפקח לא ירשום בתים משותפים - - 
חוה הלברייך:

	  אני דווקא מסכימה, רק שהפנייה צריכה להיות הפוכה. 

היו"ר אברהם פורז:

	זה ברור שהוא רשאי לבנות על הגג. זה ברור לגמרי. 

חוה הלברייך:

	  זה לא ברור. 

היו"ר אברהם פורז:

	אבל השאלה היא האם אנחנו צריכים לומר שאם הוא רוצה לבנות על הגג, מותר לו, או לומר שבכל מקרה הוא רשאי לפנות לשינוי החלטה.

חוה הלברייך:

	  אבל למה שיפנה בכל מקרה לערכאה משפטית?

היו"ר אברהם פורז:

	האם את רוצה שבעל הגג ייקח את הדין לעצמו במקרה בו הצלחת כבר מותקנת על הגג והוא רוצה לבנות והיה REMEDIES  EX-JUDICIAL?

נתי מאיר:

	 כן, זה הדבר שהכי נוח לו. תעמיד את עצמך במקומו. הצלחת על הגג שלו כבר מותקנת. עכשיו הוא רוצה להוציא היתר בנייה. מה הכי נוח לו? להשקיע את ה-100 שקל ולהתקין אותה על הגג החדש בעצמו במקום לפנות לגורמים אחרים שמעכבים לו את הבנייה. 

היו"ר אברהם פורז:

	בהסכמת בעל הצלחת אין בעיה בכלל. הבעיה היא כשאין הסכמה. האם אתה רוצה שנוכל לסטות מפסק דין בלי פסק דין אחר?

מוריאל מטלון:

	 חבר הכנסת פורז, אפשר לקבוע אם חל שינוי בנסיבות.

היו"ר אברהם פורז:

	 נכון, זה מה שאני אומר. 

מוריאל מטלון:

	אז רק צריך לקבוע שההעתקה תהיה למקום אחר שאפשר לקלוט ממנו. 

היו"ר אברהם פורז:

	אני מציע שהנוסח יהיה שאם חל שינוי בנסיבות, רשאי בעל הזכויות בגג לפנות למבקר ולבקש שינוי החלטה. 

מוריאל מטלון:

	 העתקה למקום אחר שאפשר לקלוט ממנו. 

היו"ר אברהם פורז:

	לא רק להעתיק, גם להסיר. 

אתי בנדלר:

	 גברת הלברייך מנסה לומר שבמקרה שבעל הזכויות בגג רוצה לבנות בגג, אין סיבה להפנות אותו ישר למפקח על רישום המקרקעין, אלא צריך לקבוע את העיקרון שמותר לו לעשות את זה בחוק עצמו. 

היו"ר אברהם פורז:

	לא, לדעתי אסור לאדם אף פעם, אחרי שיש פסק דין, לפעול בניגוד לו, אחרת הוא יבנה בפינה אחת של הגג וישים את הצלחת בפינה השנייה ויגיד: בניתי. 

טנה שפניץ:

	 זאת לא תמיד החלטה של המפקח - אם התקנת את הצלחת נגד רצון בעל הגג בלי מפקח. ונגיד שבעל הגג הסכים להתקין צלחת על הגג שלו, האם הוא לא יכול עכשיו לבנות על הגג?

היו"ר אברהם פורז:

	 אותה הסכמה שהוא נתן יכולה להתקיים בכל עת. אם הצלחת הותקנה בהסכמתו, הוא יכול בכל עת לבטל את ההסכמה. אם התקינו צלחת על הגג הפרטי שלי בהסכמתי בלי פסק דין, אני יכול בכל עת להגיד שאני לא רוצה יותר שהצלחת תהיה על הגג. 

יהודה זמרת:

	 רק אם בחוזה היה רשום - -

היו"ר אברהם פורז:

	זה לא מעניין אותי. זה תחום בין שני אנשים. 

נתי מאיר:

	 זה רשות במקרקעין, תקופה סבירה, יש פסיקה. זה לא כל כך פשוט. 

היו"ר אברהם פורז:

	בסדר, אבל למה לי להיכנס לזה? למה זה מעניין אותי?

יורי שטרן:

	 אני חושב שבמקרה כזה צריך להיות גם מגן לאלה שהתקינו שם צלחת ולבעל הצלחת. זה צריך להתבצע תוך התראה מראש. 

	לגבי אפשרות של בנייה על הגג, הרי שום בנייה במדינת ישראל – שהיא עדיין די בולשביקית – לא צריכה להיעשות אלא באישור לבנייה חדשה. באישור זה צריכים להיות תנאים להעתקת הצלחת. 
היו"ר אברהם פורז:

	בעיניי, אסור אף פעם לתת למישהו על דעתו הוא להתעלם מפסק דין. פנה לבית המשפט לבטל את פסק הדין, אם חל שינוי בנסיבות. אחרת, תהיה לדעתי אנרכיה. מחר בעל הגג יכול לבנות בצד אחד, להרוס את הצלחת ולהגיד: אני בניתי. 

	אם אנחנו מדברים על צלחת שהותקנה בהסכמה, זה לא ענייננו. הוא יכול היה להתנות לו תנאים, והוא גם יכול היה להגיד לו: אין לך זכות, הצלחת היא פה. זה לא מעניין אותנו, זה בתחום המשפט הפרטי, וזה ביניהם. 

מוריאל מטלון:

	 רק צריך להבהיר שההעברה תהיה העברה למקום אחר שאפשר לקלוט ממנו. 

היו"ר אברהם פורז:

	לא, אני לא יודע אם זה צריך להיות עד כדי כך. 

ליאור פורת:

	הם משלמים כסף. 

היו"ר אברהם פורז:

	לכן אני מבקש ממך הגברת בנדלר לנסח את זה באופן שאם חל שינוי בנסיבות, רשאי בעל הגג לפנות למפקח ולבקש שינוי החלטה שניתנה. 

דני רוזן:

	 זה לא חל רק על התקנה לפי סעיף (ב), אלא על כל התקנה על הגג. 

היו"ר אברהם פורז:

	אם זה בהסכמת בעל הגג, זה בא מדין אחר, ואז זה סכסוך פרטי בין השניים על רקע העניין ולא מדובר בחוק הזה. 

אתי בנדלר:

	 בוודאי שזה כן החוק הזה. 

היו"ר אברהם פורז:

	הגברת בנדלר, תשכחי מהחוק הזה, החוק הזה איננו. אם למישהו יש גג פרטי והוא הסכים שיתקינו לו צלחת על הגג שלו והוא רוצה לבטל את האישור, זאת עכשיו שאלה בתחום המשפט הפרטי – האם מותר לבטל את האישור או אסור לו? האם זה בר רשות או לא? האם שילמו לו או לא? למה זה ענייננו? שיילכו לבית משפט. 

אתי בנדלר:

	 אבל אני סבורה, כפי שמוצע כאן, שאולי כדאי לי להרחיב כבר את הספקטרום של המקרים שאפשר יהיה לפנות למפקח. אני חושבת שברמה של העיקרון – זה לא יהיה הנוסח הסופי - צריך לכתוב:

	הותקנה צלחת קליטה על גג כאמור – גג זה גג שהזכויות בו צמודות לאדם מסוים – וביקש בעל הזכויות להעתיק את הצלחת למקום אחר, בין על הגג האמור, בין על אותו גג ובין למקום אחר עקב שינוי בנסיבות - -

טנה שפניץ:

	 לא צריך לכתוב "עקב שינוי בנסיבות".

מוריאל מטלון:

	 זה רק אם ניתנה החלטה. 

היו"ר אברהם פורז:

	ומה אם בעל הגג רוצה להסיר את הצלחת בכלל?

נתי מאיר:

למה אני צריך להתחיל בהסכם ולמצוא את עצמי בתוך איזושהי ערכאה שיפוטית?

אתי בנדלר:

 אני אומר לך מדוע, מסיבה אחת פשוטה: כי אם בעל זכויות בגג יידע שהוא כבול בהסכמה שהוא נתן FOREVER, אחרת יתבעו אותו בבתי משפט - -

מוריאל מטלון:

גברת בנדלר, זה לא נכון. חוק החוזים אומר שאם ההסכם נעשה לתקופה בלתי קצובה בזמן סביר, כל אחד מהצדדים יכול לבטל אותו, זאת אומרת: יש לו הגנה מתחום המשפט הפרטי בדיוק כמו במצב בו אני משכיר את הדירה שלי היום ל-24 שנה. 

אתי בנדלר:

אני חושבת שהדבר נתון לפרשנויות שונות, משום שיכול להיות שיאמרו שהדיירים האחרים הם ברי רשות שם, וכמו שהיום בר רשות זה לתקופה בלתי מוגבלת, יש שורה ארוכה של פסקי דין בעניין הזה המראים באיזה מקרים אפשר לבטל את הרשות, תוך כמה זמן צריך לבטלה ואיזה פיצויים צריכים לתת. למה שלא תאפשר במקרה הזה לקבוע פנייה למפקח ולקבוע הוראות?

דרור בירנבאום:

	 בשם אי עושק הרוב, אנחנו הפכנו כאן – אולי לא במודע – את כל הבעלים הפרטיים של הגגות כאילו לעושקים בזדון. אני יודע לאן זה יגיע. זה יגיע לוועדה המקומית. ONCE בעל הגג התקין צלחת בהסכמה, הוא צריך לחכות כדי לנצל את הזכויות שלו, כשהוא חייב לבנות את החדר לבת שלו שהרתה ללדת, ולמה? כי הולך מר איתן רוב למפקח כדי להשאיר את האנטנה בדלת השנייה. בדלת הראשונה הוא צריך את ההסכמה, ועכשיו כשזה לא בהסכמה, הוא כבול. היא כבר נשארת שם, לא מסירים אותה משם, ואתה הופך אותו שבוי. 

	אתה גורם פה לחתונה מתמשכת. לא שאלת אותם אם צריך טיפולים באנטנה. הרי כל הזמן צריך לעבור דרך הבית של בעל הגג כדי לטפל בה. 

איתן רוב:

	 לא מעבירים אנטנה ולא מטפלים באנטנה. 

איתן רוב:

	 סלח לי, אם יש תקלה, אתה תעלה למעלה לבדוק אותה. עובר דרכה מכשור. 

היו"ר אברהם פורז:

	 יש פה שני מסלולים שונים, ואני לא מציע לערבב ביניהם. לדעתי, כבר ערבבו את הכל ביחד. יש מסלול שלא נוגע לחוק הזה כשמישהו מסכים להתקין את הצלחת בגגו. נניח שבעל גג כלשהו הסכים להתקין צלחת צמוד לדוד שמש. 

דרור בירנבאום:

	 אבל זה סעיף אחר. 

היו"ר אברהם פורז:

	מר בירנבאום, האם אתה משפטן?

דרור בירנבאום:

	 לא. 

היו"ר אברהם פורז:

	אז תאמין לי שמה שאני אומר עכשיו זה תחום מאד משפטי. אני חושב שאין לך מה לתרום בקטע הזה, בלי חלילה לפגוע בך. 

	יש פה שתי מערכות שונות לחלוטין: יש מערכת אחת שהיא המערכת ההסכמית הרגילה, כשנתתי למישהו להתקין בגג הפרטי שלי דוד שמש, או שאפשרתי לו להתקין על הגג שלי את יחידת המנוע של המזגן המפוצל. אני לא צריך חוק בעניין הזה. חוק המקרקעין עם הזכויות שלי יקבע מה דין ההסכמה שנתתי ואיך אני מבטל אותה, ואז יילכו לבית משפט השלום וכו'. 

נתי מאיר:

	 אבל זה מה שהוא אמר. 

היו"ר אברהם פורז:

	את זה לא אמר מר בירנבאום. 

דרור בירנבאום:

	 כן, זה בפירוש מה שאמרתי. 

היו"ר אברהם פורז:

	אם אמרת את זה, צדקת. עכשיו אנחנו מדברים על הדין כשכפינו על מישהו להתקין את הצלחת על הגג. אם חל שינוי בנסיבות, רשאי בעל הזכויות בגג לפנות לרשם ולבקש את שינוי ההחלטה; אם פתאום הסתירו לו את הנוף, או שפתאום יש טכנולוגיה שאומרת שאפשר לקלוט גם על ידי צלחת בגודל מילימטר מעל הטלוויזיה, כלומר: חל שינוי בנסיבות. אז הוא רשאי להגיד: כפיתם עליי את התקנת הצלחת וחל שינוי בנסיבות, תבטלו את העניין. 

אתי בנדלר:

	 ואתה אומר שזה יחול רק אם ההתקנה בוצעה אחרי החלטת המפקח. 

היו"ר אברהם פורז:

	נכון, כל היתר זה במישור ההסכמי, ואני לא נכנס לזה. 

דרור בירנבאום:

	אז לא השבת לשאלה מה קורה אם בהתחלה בעל הגג אפשר להתקין את הצלחת בהסכמה, ולפתע הוא רוצה לבטל את ההסכמה והם שוב הולכים למפקח. מה קורה בתקופה הזאת?

היו"ר אברהם פורז:

	אתה יודע מה? זה כמו כל אדם שנתן למישהו משהו בהסכמה ורוצה לחזור בו. יש חוקים שונים שמסדירים מה דין בר רשות, איך מבטלים רשות, מה דין חוזה לתקופה בלתי קצובה ואיך מבטלים אותו. הכל זה עסק של המשפט הפרטי, שאני לא רוצה להיכנס אליו. אני עוסק במשפט ציבורי ולא פרטי. מי הבעלים של הצלחת שמותקנת על גג פרטי? בעל הצלחת או בעל הגג?

דרור בירנבאום:

	 בעל הגג. 

היו"ר אברהם פורז:

	למה? האם הוא יכול לעשות בה חורים, אם היא בבעלותו? האם הוא ישבור אותה?

דרור בירנבאום:

	 אם זה יהיה בכפייה, תצפה לזה. 

אתי בנדלר:

	 אני כמובן מכבדת את החלטת הוועדה, אבל אני רק חושבת שהתוצאה תהיה שאף אחד לא יתנדב לתת את הסכמתו. 

מוריאל מטלון:

	 חזקה על חברה תהיה שהיא תעשה הסכמים עם בעלי גגות שאנשים יחתמו עליהם, ושהיא לא תציע להם הסכמים שהם לא יחתמו עליהם. 

היו"ר אברהם פורז:

	רבותיי, זה לא חוק הסדר בעיות קניין בבית משותף. אנחנו פוגעים בזכות הקניין באופן מאד מצומצם, ומטפלים בשינוי של הפגיעה גם באופן מאד נקודתי. בואו נתקדם. זה טוב, זה רע, תמיד הכנסת יכולה לתקן פה. כולה צלחת על הגג...

חוה הלברייך:

	 זה לא "כולה", כי בעל הגג צריך אישור מבית המשפט כדי לממש את זכותו על הגג. 

היו"ר אברהם פורז:

	מתי? כשהצלחת מותקנת בהסכמה?

חוה הלברייך:

	 כן. 

היו"ר אברהם פורז:

	בסדר, האם את רוצה שאני עכשיו אשנה את דיני הקניין? 

נתי מאיר:

	 נניח מקרה בו השכן שלי יבקש ממני להציב את האופניים שלו בחצר שלי ואני נותן לו את הסכמתי לכך, אך אחרי שבועיים אני מבטל את הסכמתי, והוא מבקש ממני חודש התארגנות. אם יש סכסוך, הולכים לבית משפט. במה זה שונה? בגלל שפה מדובר בצלחת ופה באופניים?

חוה הלברייך:

	 אתה מחייב את בעל הגג. 

היו"ר אברהם פורז:

	אבל באותם מקרים שחייבתי, נתתי גם פתרון. הרי מה רוצים מאתנו? שאתערב באותם מקרים שהיתה הסכמה. אני לא רוצה להתערב. מר נתי מאיר, שכנעת את הוועדה. בסוף מישהו יצטרך להחליט, נכון? הקונסטיטוציה אומרת שהכנסת מחליטה. 

חוה הלברייך:

	 צריך לצמצם את הכלים שבהם פונים לערכאה שיפוטית ולא להרחיב אותם. אני חושבת שהחוק צריך לצמצם ככל שאפשר את הצורך לפנות לערכאה משפטית. זו ערכאה משפטית, זו לא איזו בוררות, וזה אומר כסף, עורכי דין וזמן. אני מציעה שהחוק עצמו יקבע שבמקרה כזה החוק יאפשר לבעל הגג להפיק את כל ההנאה מהגג שלו, ובלבד שלא יפגע בצלחת. 

היו"ר אברהם פורז:

	ממילא אם הוא לא יפגע בצלחת, איש לא יגיד לו דבר. נניח שהמפקח נתן הוראה להתקין צלחת על הגג. כל עוד לא נגעת בצלחת, זה לא מונע ממך לבנות על הגג או לעשות כל שינוי. 

חוה הלברייך:

	 למה? ואם הצלחת נמצאת בדיוק במקום שבו אני רוצה לבנות?

היו"ר אברהם פורז:

	אז אדם יפעל בניגוד לפסק דין מכוח הרשאה חוקית, ולזה אני לא מוכן, גם אם יש לו היתר.  

אתי בנדלר:

	 לדעתי, הפתרון לכך יהיה מאד פשוט בסך הכל. בעת קביעת התנאים וההוראות להתקנה, מראש ייקבעו התנאים והנהלים לנושא הזה. 

היו"ר אברהם פורז:

	גברת חוה הלברייך, תנחי את המפקחים שלך. 

חוה הלברייך:

	 את זה אני יכולה לעשות, ואת זה אני אעשה בוודאי. 

היו"ר אברהם פורז:

	כשהמפקח קובע תנאים להתקנת הצלחת, הוא גם יכול לומר: ולמקרה שבעל הגג ירצה לבנות במקום בו נמצאת הצלחת, הצלחת תותקן במקום ב'. 

אתי בנדלר:

	 אפשר להוסיף באותו סעיף "לרבות תנאים והוראות שיחולו במקרה שבעל הזכויות בגג ירצה לבנות".

היו"ר אברהם פורז:

	בסדר גמור, אני בעד. 

נתי מאיר:

	 לרבות בנייה עתידית. 

יהודה זמרת:

	 בנייה או שימוש.

היו"ר אברהם פורז:

	מישהו אמר בהיתר, אבל היתר לא שייך, כי בתחום הקנייני ההיתר לא מעניין. 

אתי בנדלר:

	אם כך, סעיף (ג) שונה. אני עוברת לסעיף (ד):

	"(ד)	הוראות סעיפים 6כט עד 6לא[לב] יחולו לעניין התקנת צלחת קליטה בבית משותף, בשינויים המחויבים, לרבות אלה". לפני שאני קוראת את ההמשך, בהצעת החוק אנחנו הכנו את סעיפים 6כט עד 6לא. הנני מוכרחה לומר שאינני זוכרת מה הסיבה. 

	הגיעה הערה לפיה מבקשים להחיל גם את סעיף 6לב. 6לב לחוק העיקרי מדבר על בעלות ברשת כבלים, ואומר כדלקמן: על אף האמור בסעיף 12 לחוק המקרקעין, רשת כבלים שהונחה כדין במקרקעין של אחר תהיה בבעלותו של מי שהתקין אותה. כמובן, רשת כבלים לעניין הזה תהיה הצלחת לרבות ההתקן וכו'. 

היו"ר אברהם פורז:

	זה אותו דבר. 

אתי בנדלר:

	 זה לא אותו דבר, משום שיש לי זכות לרכוש צלחת. אני רוכשת את הצלחת ואני משלמת עבור ההתקנה. 

היו"ר אברהם פורז:

	אני לא רוצה בכלל להיכנס לשאלה של הלוויין מול המנויים שלו – אם הם קונים את הצלחת או שוכרים אותה. זה לא מעניין אותי. אותי מעניין מה דין צלחת שהותקנה על גג של מישהו בניגוד לדעתו ובניגוד לרצונו. לכאורה, כל המחוברים שייכים לבעל הגג, נכון? אני מציע שבכל זאת היא לא תהיה שייכת לו. 

נגה רובינשטיין:

	איזה זכויות זה ייתן?

היו"ר אברהם פורז:

	מישהו עוד עלול לטעון שזכות של בעלות גוברת על הזכות של ההתקנה. הוא יכול לחתוך אותה, או לא להפעיל אותה. 

דני רוזן:

	 הוא יגיד: שילמתי בעד הדבר הזה, אבל זה לא שלי. יש פה אבסורד. 

היו"ר אברהם פורז:

	אם אתה במקרה טעית ובנית בית על מגרש שהוא שלי, הבית שלך הוא שלי, כי אם הקרקע שלי גם הבית שלך שלי. זה מה שקורה אם האדריכל שלך טעה ובנה את הבית שלך במגרש לא שלך. הגברת בנדלר, צלחת קליטה שהותקנה בהליך הכפוי הזה היא בבעלותו של מי שהותקנה עבורו. 

ליאור פורת:

	 זה לא מתייחס רק לצלחת. 

היו"ר אברהם פורז:

	 איתן רוב, הרי אתם תשכירו וגם תמכרו, לא?

איתן רוב:

	 אני רוצה להבהיר שמדובר על תשתית לא של צלחת פיסית, אלא מדובר על תשתית לכבלול. החשש שלנו שלקוח כתוצאה מסכסוך שכנים כזה או אחר ינתק את הכבלים. אם נניח קרה כזה דבר וזה נניח לא בבעלותי, אני לא יכול אפילו לתקן את זה. זאת לא רק הצלחת פיסית, אלא זה כל הכבלול בבניין עצמו. 

היו"ר אברהם פורז:

	כשאתה תרכיב למישהו צלחת, האם תתבע שהצלחת נשארת בבעלותך? האם אתם כמו חברות הגז שהבלונים שלהן?

מוריאל מטלון:

	 אנחנו מתקינים את זה ללא תשלום. 
נתי מאיר:

	 הבעלות של בעל הגג כפופה לזכויותיו של בעל הרשיון. הרי יש לו זכויות ברשיון. 

ליאור פורת:

	 זה בדיוק כמו הכבלים. 

טנה שפניץ:

	 אני לא מבינה, מה ההסדר המוצע?

היו"ר אברהם פורז:

	אני אומר שהבעלות בצלחת שהותקנה על גג היא בבעלותו של מי שהתקין אותה, זולת אם הוסכם אחרת. 

דני רוזן:

	 אבל יש פה בעיה צרכנית מאד רצינית - -

היו"ר אברהם פורז:

	אנחנו נאמר שהיא לא בבעלותו של בעל הגג, וכל היתר נשאר פתוח. 

מוריאל מטלון:

	 חבר הכנסת פורז, אתה מבקש מאתנו לדאוג לצלחת ולהזיז אותה. אתה הטלת עלינו מטלות בחוק הזה. המינימום הוא שכדי שנוכל לבצע אותו, תהיה לנו זכות מלאה על הצלחת. 

היו"ר אברהם פורז:

	אני קבעת רק דבר אחד: למי שיש גג והתקינו לו צלחת בעל כורחו הוא לא הבעלים של הצלחת. 

מוריאל מטלון:

	 למה צריך להיות דיננו שונה מדין הכבלים? 

היו"ר אברהם פורז:

	 לי לא היה אכפת לחייב אתכם מעכשיו ועד עולם שאסור לכם למכור צלחות, אבל אני לא בטוח שבאופן עסקי אתם רוצים את זה. 

מוריאל מטלון:

	 אז אפשר לכתוב "אלא אם כן הוסכם אחרת".

היו"ר אברהם פורז:

	 אבל מה לי ולעניין הזה? אני אומר שהצלחת איננה של בעל הגג. היא או בבעלות שלכם, או של הדיירים, או של קבוצת דיירים. 

מוריאל מטלון:

	 אדוני משאיר פה פתח שאחר כך עורכי דין מתפרנסים ממנו. 

אתי בנדלר:

	 אם יש לי גג פרטי בבית פרטי ואני קונה אצל מתקין פרטי צלחת לא כדי לקלוט ערוץ שלישי, אלא סתם ערוצים מחוץ לארץ. במקרה כזה אתה תאמר שזה של מתקין הצלחת. אני חייבת לתת לזה איזשהו פתרון. אולי בכל זאת הרעיון הכי טוב הוא לומר: צלחת שהותקנה לא תהיה בבעלותו של בעל הזכויות רק בשל הוראות סעיף 12 לחוק המקרקעין. כל השאר תלוי בנסיבות העניין. 

דני רוזן:

	 וכל הוויכוח נשאר, תלוי איזה הסכם חתמו איתם. 

היו"ר אברהם פורז:

	הרי יהיו צלחות פרטיות, למשל: לקליטת הערוץ השלישי. 

מוריאל מטלון:

	 קיבלנו את זה. 

חוה הלברייך:

האם זה כתוב בצורה חיובית או שלילית?

לאה ורון:

	נכתוב שהצלחת היא לא בבעלות של בעל הגג. 

אתי בנדלר:

	 באשר לציוד הקצה, הוא חלק מצלחת הקליטה, בהתאם להגדרה. 

היו"ר אברהם פורז:

	כן, הצלחת כוללת עוד אביזרים. 

איתן רוב:

	 האם צלחת קליטה כוללת כבלול? 

אתי בנדלר:

	 אין התייחסות לנושא הזה. 

היו"ר אברהם פורז:

	צריך לכתוב: צלחת הקליטה וציוד הקצה לא יהיו בבעלות בעל הזכויות רק בשל הוראות סעיף 12 לחוק המקרקעין. 

טנה שפניץ:

	 אני מציעה שנכתוב "אלא אם הוסכם אחרת". 

אתי בנדלר:

	אמרנו "רק בשל", הם יכולים להסכים לכל דבר שהוא. 

	אני ממשיכה את השינויים המחויבים לעניין ההתקנה:

	"(1) במקום "בעל זיכיון" יבוא "בעל רשיון לשידורי לוויין".

דני רוזן:

	 אגב, האם נמחק כל הקטע של  "בעל זכויות כאמור יהיה חייב לדאוג להתקנת צלחת"?

אתי בנדלר:

	 הוא נמחק. אני ממשיכה:

	"לעניין סעיף משנה זה, "בעל רשיון לשידורי לוויין" – לרבות מתקין אחר של צלחת קליטה, בשינויים המחויבים; 

(2) במקום "להניח " או "הנחת" יבוא "להתקין" או "התקנת";

(3) במקום "רשת כבלים" יבוא "ציוד קצה לווייני";

(4) בסעיף 6כט(ב1)(3)(א) בסופו יבוא "או כדי לפגוע בעצם היכולת לקלוט שידורים."

דני רוזן:

	 אולי נכתוב "בקליטת השידורים".

אתי בנדלר:

	 בסדר, נכתוב: "או כדי לפגוע בקליטת השידורים". אני ממשיכה:

	"(ה) בעל רשיון לשידורי לוויין לא יספק שידוריו למנוי שצלחת הקליטה שלו הותקנה תוך הפרת הוראות סעיף זה או סעיפים 145 ו-145א לחוק התכנון והבנייה, התשכ"ה – 1965, ובלבד שבעל הרשיון ידע על דבר ההפרה".

יהודה זמרת:

	 סעיף 157א חייב כל חיבור של טלפון, חשמל ומים לקבל אישור מאת רשות מאשרת. 

אתי בנדלר:

	 לא, רק בבניין חדש. 

יהודה זמרת:

	 כשמבקשים היתר, יש חובה לקבל אישור מאת רשות מאשרת. למה שלא יחול ההסדר שמחייב אישור המהנדס כשצריך פטור?

אתי בנדלר:

	האם ברגע שיחול פטור תשלח אותו למהנדס להביא אישור?

יהודה זמרת:

	 לא, ברגע שחל עליהם היתר. 

היו"ר אברהם פורז:

	אני לא מבין אותך. אני מדבר על בניין קיים. 

יהודה זמרת:

	אני מדבר על בניין קיים שרוצים להתקין בו צלחת בקוטר של 1.5 מטרים, שטעונה היתר ולא חל עליה הפטור.

היו"ר אברהם פורז:

	אתה מדבר על כך שאסור לחבר בניין חדש עד שלא מקבלים אישור.  

יהודה זמרת:

	 חוק התכנון מדבר על חשמל, מים וטלפון. 

היו"ר אברהם פורז:

	אין צורך, כי אם אין חשמל הוא גם לא קולט את הלוויין. 

דני רוזן:

	 הסתכלתי על ההגדרה של "ציוד קצה לווייני" בחוק. עד כמה שאני מבין, זה בעיקר מה שנמצא בבית של המנוי, ולכן אולי צריך לרשום פה במקום "רשת כבלים" – "הרשת המחברת בין הצלחת לציוד הקצה הלוויני". 

היו"ר אברהם פורז:

	אם יש משהו טכני שאני לא מבין, אני משאיר זאת לכם. 

דני רוזן:

	מר רוב, אתה לא מעוניין בחוק הזה. אתה רוצה שהוא יידחה... 

איתן רוב:

	 אני כבר לא יודע. אני ממש לא יודע. 	

היו"ר אברהם פורז:

	זה משמש לך תירוץ להסביר למה אתה עולה לאוויר – כי אין חוק...

איתן רוב:

	 אילו היית משתכנע לבוא ולראות מה הולך להיות, לא היית אומר את האמירה הזאת. 

דני רוזן:

	אני מדבר על פסקה (3) בדף 4. "ציוד קצה לווייני" לפי הגדרתו בחוק כולל כמה דברים. הוא כולל את הקופסה שהמנוי מניח על הטלוויזיה, והוא כולל את כל הכבלול מהצלחת עם כל מה שבדרך. להשתמש בצורה רחבה "במקום רשת כבלים" יבוא "ציוד קצה לוויני" זה לא מדויק. אתה מתכוון רק לכבלול, ולא לקופסה של המנוי. צריך לנסח את זה בצורה נכונה יותר. 

היו"ר אברהם פורז:

	אם יש לכם נוסח משופר, אנחנו נאמץ אותו בחדווה. 

מוריאל מטלון:

	 יש לנו הערה לסעיף (ה). אנחנו אומרים את הדבר הבא: אנחנו חברה פרטית שקיבלה רשיון. אתם באים היום ואומרים לנו: אתם תהיו אלה שיבצעו את האכיפה. אנחנו הגענו להסדר עם השלטון המקומי. אנחנו משלמים אגרת רישום כדי שהשלטון המקומי יעשה את האכיפה. 

היו"ר אברהם פורז:

	למה אתם משלמים אגרת רישום? אני גם מציע לכם לתרום לקרן "לבי" מיזמתכם. 

מוריאל מטלון:

	 אבל זה היה בדיוק למטרה הזאת. 

היו"ר אברהם פורז:

	 חבל לך על הזמן, אני לא אתן את ידי לזה. אני כבר אומר לך שחבל לדבר על זה. בעיניי, לא בא בחשבון שחברת הלוויין יודעת שמישהו התקין צלחת שלא כדין והיא מספקת לו שירות. אני מייד אגיע לדרך האכיפה על הערוץ השלישי. זה עמוד השדרה של החוק. 

דני רוזן:

אני רק רוצה לוודא משהו. אין הכוונה שהלוויין יפעיל צבא פקחים. 

היו"ר אברהם פורז:

לא, אלא אם יביאו לידיעתו. 

מוריאל מטלון:

בהצעת החוק הקודמת היה כתוב "תוך הפרה של הוראות חוק זה". היום הוסיפו לנו גם את חוק התכנון והבנייה. חוק התכנון והבנייה יוסדר ממילא. 

יהודה זמרת:

כי אז חוק התכנון והבנייה היה מוסדר בחוק כולו. 

היו"ר אברהם פורז:

אין לי סימפתיה לטיעונים האלה. אני לא אומר שאתם צריכים להפעיל צבא של פקחים, ואני כבר אומר שגם בנאום שלי אומר שאין עליכם חובה להפעיל צבא של פקחים, אולם אם הובא לידיעתכם על ידי תלונה של רשות מקומית, או תלונה של ארגון לאיכות סביבה, שמישהו התקין צלחת על הקיר החיצוני של הבניין, אתם תשלחו מישהו למקום, ואם יסתבר לכם שכצעקתה, תפסיקו לו את השידור עד שהוא יעביר את הצלחת למקום אחר. 

מוריאל מטלון:

שזה יהיה על החוק הזה, אבל לא על חוק התכנון והבנייה, מפני שזה מביא אותי למצב שאני בכל זאת צריך להתחיל להיות מומחה כשמישהו נתן לי היתר.

היו"ר אברהם פורז:

לא, אם מישהו באופן בלתי חוקי התקין צלחת בקוטר מעל ל-1.2 מטרים שמחייבת היתר והגיע לידיעתך שהוא התקין אותה, שהיא לא חוקית ושהיא בלתי היתר, למה שאתה תיתן לו שירות?

מוריאל מטלון:

 זה בסדר, אני אמרתי לא לפי חוק התכנון והבנייה. איפה נראה שגורם פרטי הוא שוטר של חוק התכנון והבנייה?

היו"ר אברהם פורז:

אין ברירה. למה לא מחברים בית לחשמל אם נעשתה עבירת בנייה? אני לא מקבל את זה. אני חושב שהלכנו לקראתכם. 

מוריאל מטלון:

שלפחות יירשם שהדבר הובא לידיעתו. 

היו"ר אברהם פורז:

כתוב "ידע על דבר ההפרה".

מוריאל מטלון:

שיהיה כתוב "הובא לידיעתו".

אתי בנדלר:

הוא אומר שאם הוא יעלה על הגג ויראה שמדובר בצלחת בקוטר 1.6 מטרים והוא יגיד: אבל אף אחד לא הביא את זה לידיעתי, בנסיבות האלה הוא ידע. 

היו"ר אברהם פורז:

זאת התחכמות. 

לגבי הערוץ השלישי, כאן אין לי אפשרות להפסיק שידור, כי זה שידור פתוח לציבור. אני מציע לאשר לארגון להגנה על הסביבה כנקוב בסעיף 100 לחוק התכנון והבנייה – שכולל את הגופים הירוקים – להגיש קובלנה פלילית פרטית על התקנת צלחת שלא כחוק. מה כתוב בסעיף 100?

יהודה זמרת:

שר הפנים רשאי להכריז על ארגונים. 

טנה שפניץ:

הקובלנות הפליליות הפרטיות הן "בדרך החוצה". יש דוח של ועדה של השופט מצא. 

היו"ר אברהם פורז:

כן, אבל אין לכם יכולת אכיפה. 

טנה שפניץ:

יש בזה מלא חסרונות. 

היו"ר אברהם פורז:

מה את רוצה שנעשה? שנשלים עם כך שהלוויין יוכל לנתק את המנוי מהשידור, אבל הערוץ השלישי יוכל להמשיך לשדר לו? יש לי גישה ניהיליסטית, הרי המערכת היא COMPETENT. אתם במשרד המשפטים לא מצליחים לאכוף את החוקים, וכשכבר מציעים לכם שמישהו יאכוף, אתם אומרים: לא, שאף אחד לא יאכוף, שיתקינו צלחות באופן פרוע. 

יאיר שטרן:

אני לא משדר למנויים, אני משדר באוויר. 

היו"ר אברהם פורז:

לא, יוכלו לתבוע את הלוויין בבית המשפט על הפרת חוק התכנון והבנייה בגלל התקנת צלחת לא חוקית. זה לא עניינך. 

יאיר שטרן:

כל אחד יכול לתבוע את כל אחד...

היו"ר אברהם פורז:

לא כל אחד יכול לתבוע את כל אחד. זה מה שאני מציע. אני מציע לאפשר לארגון שהוכר על ידי שר הפנים לפי סעיף 100 לחוק התכנון והבנייה להגיש קובלנה פלילית פרטית. 

טנה שפניץ:

 אני אשלח לך את פירוט הבעיות שיש עם הקובלנה הפלילית, ואחרי זה תחליט. 

היו"ר אברהם פורז:

אני אומר לכם את האמת – אני הייתי נותן לכל גוף שרוצה לאכוף אפשרות להגיש קובלנות פליליות, כי אתם לא מתמודדים עם זה. כשאני אומר "אתם", אני מתכוון לרשויות המקומיות. כל אחד היום מתקין תריסים ומזגנים איפה שנראה לו, אין דין ואין דיין. אולי לפחות הגופים הירוקים יעשו משהו. 

אתי בנדלר:

אם כך, זה רק לעניין הצלחות?

היו"ר אברהם פורז:

כן, אני הייתי נותן להם עוד סמכויות בהזדמנות זאת, אבל אין לי אפשרות. 

לאה ורון:

	אני לא מבינה, על מי אתם מגינים? 

טנה שפניץ:

	 אנחנו מגינים על הדרך בה מגישים תביעה. 

היו"ר אברהם פורז:

	אני בעד הסעיף הזה. אם אתם רוצים להסתייג ממנו, תסתייגו. תראו מה יהיה במליאת הכנסת. הרי חוק צריך גם שוטרים. אי אפשר לחוקק חוקים יפים שאף אחד לא יאכוף אותם. אני יורד לחייו של איתן רוב ומנחה אותו לא לשדר במקרים מסוימים, ואילו יאיר שטרן משדר בצורה פתוחה לציבור. זה לא בא בחשבון. 

טנה שפניץ:

	 אנחנו לא בעד הפליה. 

מוריאל מטלון:

	 האם אפשר לדעת מה אדוני מציע?

היו"ר אברהם פורז:

	ארגון להגנה על הסביבה שהוכר על ידי שר הפנים לפי סעיף 100 לחוק התכנון והבנייה רשאי להגיש קובלנה פלילית פרטית נגד מי שהתקין צלחת קליטה לא כדין. 

מוריאל מטלון:

	 גם צלחות שלנו?

היו"ר אברהם פורז:

	גם שלכם לכאורה, אבל לכם לא תהיה בעיה. 

מוריאל מטלון:

	 אתה יוצר פה מערכת כפולה. 

היו"ר אברהם פורז:

	אתך אין לי בעיה. 

מוריאל מטלון:

	 אז תוציא אותי. אני מתחרה בו, ואותי אתה מכה פעמיים.  

היו"ר אברהם פורז:

	מה לעשות? אתם רואים שאני קצת מבין בעניין הזה. אולי אני לא צודק, אבל אני מבין. לגבי הערוץ הלוויני אין בעיה, כי ברגע שארגון ירוק יכתוב לכם שהותקנה צלחת שלא כדין ואתם תוודאו זאת, תפסיקו את השירות ונגמר הסיפור. זו אכיפה נפלאה. יש בעיה עם השידור של הערוץ השלישי. לערוץ השלישי אין יכולת להפסיק את השידורים. 

איתן רוב:

	 אז תגיד "מי שהתקין באופן פרטי", כי זה המקרה. לי כבר קבעת סנקציה. 

היו"ר אברהם פורז:

	אבל נניח שמישהו במקרה שלך לא הביא לידיעתך שהיתה הפרה והוא רוצה לתבוע את המפר. מה אכפת לך שיתבעו אותו? לא יתבעו אותך, אלא את המחזיק. 

מוריאל מטלון:

	 אבל הרי זה יחזור אלינו מן הסתם. 

היו"ר אברהם פורז:

	אצלכם זה זניח, כי אתם ממילא תפסיקו את השידור ואין למפר טעם להתקין צלחת לא חוקית אם הוא לא מקבל שידור. לעומת זאת, בשידורים של הערוץ השלישי אין לי יכולת לנתק את השידורים, אז מה נשאר לי לעשות?

מוריאל מטלון:

	 אז תקבע שהקובלנה הפרטית חלה על התקנות פרטיות. כשאנחנו מתקינים את הצלחת, בסופו של דבר הרי אנחנו נהיה אלה שנתקין אותן עבור בעלי הדירות ועבור בעלי הגגות. 

היו"ר אברהם פורז:

	אני מוכן שהקובלנה לא תהיה נגדכם, אלא מי שהוא בעל המקרקעין. 

יהודה זמרת:

	לא רק בעל המקרקעין, אלא גם מי שהתקינו לו צלחת על הגג ללא הסכמתו. 

היו"ר אברהם פורז:

	אז הוא יגיד שזה לא בידיעתו  ותהיה לו הגנה. 

דני רוזן:

	תהיה פה בעיה, כי כל אחד יפחד להתקין אנטנה פן מישהו יגיש נגדו קובלנה. 

היו"ר אברהם פורז:

	אנחנו ננסח את הסעיף כך שגוף ירוק יוכל להגיש קובלנה פלילית פרטית נגד זה שהצלחת משרתת אותו. 

דני רוזן:

	 זה מאד בעייתי, כי אנשים לא ירצו להסתבך, ולכן יאמרו שהם לא רוצים להתחבר ללווין. 

איתן רוב:

	בפועל בימים אלה אנחנו נחשפים לכך שהם לא מודעים לגמרי לדברים ומתלבטים אם יש קרינה או לא. 

היו"ר אברהם פורז:

	 זה לא מקרין. אנחנו מדברים על כמה גופים מאד ספורים ששר הפנים הכיר בם. 

יאיר שטרן:

	 אז תן לתבוע אם הם רוצים לתבוע, למה אתה צריך להכניס להם את זה לפה לעוס כבר?

היו"ר אברהם פורז:

	 אבל הם לא יכולים לתבוע, אם אני לא מאפשר להם. רק אם יש להם הרשאה, הם יכולים להגיש קובלנה פלילית. 

טנה שפניץ:

	 במקום שהפרקליטות תגיש, הם יכולים להגיש. 

מוריאל מטלון:

	 אנחנו צריכים הגנה כתעשיית ינוקא שמתמודדת מול הכבלים. בכל מקום אנחנו חשופים. כתעשיית ינוקא אנחנו מבקשים הגנה מהתחרות, לפחות בשנים הראשונות.

היו"ר אברהם פורז:

	 אבל אין לכם בעיה, מה אתה רוצה? 

דני רוזן:

	זה מאד מאד בעייתי בקובלנה פלילית כשכל מיני גופים יכולים להציג מן תובענה ייצוגית כזאת או משהו דומה לזה. 

היו"ר אברהם פורז:

	 אתם יודעים מה אני אעשה? כמו בחוק צער בעלי חיים – אני אקבע באישור פרקליט מחוז. 

טנה שפניץ:

	 אז אתה כבר יכול להשאיר את זה, זה כמו כל תלונה. 

היו"ר אברהם פורז:

	 אני צריך שוטרים, ואין לי שוטרים. לא מספיק שיש חוק, צריך גם מי שיאכוף אותו. 

איתן רוב:

	 אבל יבואו הארגונים הירוקים ויגידו לנו: נקו את הגגות בתל אביב ותורידו את האנטנות הישנות והגדולות. 

היו"ר אברהם פורז:

	זה המצב. הטיעון שלך לא שייך לעניין. אין לך בעיה. 

יאיר שטרן:

	 לי יש אינטרס שיהיו לו כמה שיותר צלחות, כי ככל שיהיו לו יותר צלחות אני אגיע ליותר בתים. 

היו"ר אברהם פורז:

	 מר יאיר שטרן, גם אתה לא מעוניין שאנשים יעשו פעולות בלתי חוקיות ויתקינו את הצלחת שלהם עקום כדי לקלוט אותך. אמרתי שיש לי בעיה עם שידורי הערוץ השלישי. אחרי שהודענו שכולו לוויני והוא לא טרסטריאלי, אני לא מעוניין שפה ושם יתקינו צלחות, ואני יודע שהרשות המקומית לא תאכוף את זה. אני צריך מישהו שאכפת לו, בהנחה שלגופים הירוקים אכפת - גם זה לא בטוח. 

נגה רובינשטיין:

	 האם בסעיף (ה) יש איזושהי סנקציה?

היו"ר אברהם פורז:

	אני לא נכנס כרגע לסנקציה, אבל אם תרצי אומר לך מה לדעתי הסנקציה. 

איתן רוב:

	 בסעיף (ה) אני מבקש שייכתב "הובא לידיעתו" במקום "ידע".

היו"ר אברהם פורז:

	לא אכפת לי לעשות זאת, אבל נראה לי שזה יותר גרוע עבורך. 

איתן רוב:

	 אנחנו חושבים שלא.

היו"ר אברהם פורז:

	 מה ההבדל בין "ידע" לבין "הובא לידיעתו"? 

מוריאל מטלון:

	 באשר למילה "ידע" החשש שלי הוא שייחסו זאת לידיעה קונסטרוקטיבית. למרות שחבר הכנסת פורז בדברי ההסבר יגיד שלא מדובר בצבא שוטרים, יאמרו לי: היית צריך לבדוק. 
היו"ר אברהם פורז:

	תכתבו "הובא לידיעתו", אין לי בעיה עם זה. 

יהודה זמרת:

	 אבל זה מאד מצמצם, כי ברגע שהוא מחבר צלחת של שני מטר על הגג, הוא יודע שזה בניגוד לסעיף 145. 

איתן רוב:

	 אין לי צלחות כאלה. 

יהודה זמרת:

	 אם אין לך, לא תהיה לך בעיה. אבל אני רוצה להרחיב את הנושא כמה שיותר. 

היו"ר אברהם פורז:

	 מר מטלון, תסביר לי את ההבדל בין "ידע" לבין "הובא לידיעתו".

מוריאל מטלון:

	 יש פסיקה ארוכה שעוסקת בשאלה מה זה ביודעין. היום יצאו מהגישה הסובייקטיבית לגישה האובייקטיבית. הנשיא ברק אומר ש"ידע" זה לא רק מה שידעת, וכשחתמת על חוזה זה לא רק מה שהתכוונת, אלא מה שאני מייחס לך. כשכתוב "ידע", אגיע לבית משפט ויגידו לי: היית צריך לדעת, כי אתה חברת YES, אתה מספק את השירות לכולם, ולכן עליך לבדוק. כשאומר שישבנו פה בוועדה והחלטנו שזה דבר שאני באמת יודע, המילים "הובא לידיעתו" שונות. אלה שזה מפריע להם - שכן או גוף ירוק - יכתבו לי מכתב. כאשר יכתבו לי מכתב, גמרנו "נתפסתי". הרי אני לא בא לעשות לעצמי פטור, אני רק לא רוצה אחר כך את החוכמות שאני מכיר אותן בבית משפט. הרי כולנו עוסקים היום בחקיקה תכליתית, והמילה "ידע" היום היא רחבה מאד. 

היו"ר אברהם פורז:

	 האם זאת הפרשנות היום של המילה "ידע"? האם זה הפך את זה ל"חייב היה לדעת"?

טנה שפניץ:

	 בדרך כלל "ידע" כולל עצימת עיניים, וזה לא כולל היה עליו לדעת. מה עושה בית משפט? הוא עושה מה שנראה לו. הוא נותן את הפרשנות לפי המקרים. אם רוצים להגיד "הובא לידיעתו", מה שהוא ידע זה קל וחומר, אבל אין דבר כזה "הובא לידיעתו". ואם אדם יודע מעצמו ואף אחד לא בא ואמר לו?

היו"ר אברהם פורז:

	לכאורה אם אתה עצמך היית במקום וראית, כל עוד לא אמרו לך אתה לא יודע. 

מוריאל מטלון:

	 אם ראיתי את זה, הובא לידיעתי זה קל וחומר. 

אתי בנדלר:

	 במשרד המשפטים יש מחלקה פלילית. האם אפשר להמציא לי איזשהו נוסח ובו "ידע" לא יכלול ידיעה קונסטרוקטיבית?

טנה שפניץ:

	 האם זה בכלל פלילי או אזרחי?

היו"ר אברהם פורז:

	הגברת שפניץ, אנחנו לא רוצים להרחיב את זה באופן שיאמרו שמפעילי הלווין אמורים לדעת הכל. תמצאו לנו את הנוסח המתאים. אם הפרשנות של "ידע" היא מה שאת אומרת, אין לי בעיה איתה, כי את אומרת שמשמעותה עצימת עיניים – כן, אבל לא ידיעה קונסטרוקטיבית. 

טנה שפניץ:

	 בדרך כלל כשרוצים לומר ידיעה קונסטרוקטיבית, כותבים את זה במפורש. 

היו"ר אברהם פורז:

	אז תביאו לנו נוסח ונראה. 

מוריאל מטלון:

	 אולי אפשר לכתוב "הובהר לו".

היו"ר אברהם פורז:

	 בוא נשאיר את זה בינתיים כך: אם המילה "ידע" משמעותה עצימת עיניים, אבל לא ידיעה קונסטרוקטיבית, משאירים את המילה "ידע". זה מה שהגברת שפניץ אמרה, ואני מקבל את זה נכון לרגע זה. 

טנה שפניץ:

	 מבחינה רעיונית אני לא חושבת שצריך להיות כתוב "היה עליו לדעת".

אתי בנדלר:

	 אני ממשיכה לקרוא:

	"(ו) הוראות חוק הרשויות המקומיות (תרנים לאנטנות טלוויזיה ורדיו), התשל"ו – 1975, לא יחולו לעניין התקנת צלחת קליטה לפי סעיף זה.

תיקון 		2. בחוק התכנון והבניה, התשכ"ה – 1965, אחרי סעיף 145 יבוא:	
עקיף לחוק 	     "פטור 	145א. (1) התקנת צלחת קליטה על גג בנין אינה טעונה היתר לפי סעיף
התכנון 	       לצלחת                      145, ובלבד שקוטר צלחת הקליטה אינו עולה על 1.2 
והבנייה,                קליטה                      מטרים; שר הפנים בהתייעצות עם שר התקשורת 
תשכ"ה -                                                  ובאישור ועדת הכלכלה של הכנסת רשאי לקבוע תנאים 
1965                                                         וסייגים נוספים לעניין תחולת הפטור מחובת היתר 
				                   כאמור".

	אני חושבת שזה צריך להיות אחרי סעיף 145 בניגוד להצעתכם, אבל אני מוכנה לשמוע. 

	אני ממשיכה לקרוא:

(2) בסעיף זה – 

"גג בניין", "צלחת קליטה" ו"שידורי טלוויזיה באמצעות לווין" – כהגדרתם בסעיף 6נח(א)
(1) לחוק הבזק, התשמ"ב – 1982." זה הסעיף עליו אנחנו דיברנו. 

דני רוזן:

יש לי בקשה להחליף את המילה "בהתייעצות" למילה "בהסכמה". מדובר בנושא מאד ייחודי ובו כל הפרטים הטכניים של צורת התקנת האנטנה ואין סוף תסריטים אפשריים איך לעשות את זה. בכל מקרה, מדובר בנושא מקצועי מורכב וייחודי. זה צריך להיעשות בהסכמה איתם. 

יהודה זמרת:

אנחנו מתנגדים לכך, במיוחד לאור טכניקת החקיקה שאומרת שיש פטור ועד שלא יהיו תקנות, הפטור יחול באופן גורף. לו היה המצב הפוך, הייתי פחות לחוץ, אבל במצב הקיים הליכי החקיקה גם כך טעונים הסכמת ועדת הכלכלה, יש מערכת בקרה ויש התייעצות עם הגורם המקצועי הרלוונטי. 

היו"ר אברהם פורז:

מר רוב, אנחנו נשמור עליכם מפני דברים נוראיים ואיומים. 

איתן רוב:

הנושא הוא לא נושא פשוט, ובנושא של הקריטריונים לא תמיד השיקולים שעומדים בפני משרד הפנים הם שיקולים טכניים. 

היו"ר אברהם פורז:

בשביל זה אנחנו פה. 

איתן רוב:

ברגע שהביאו זאת לידיעת המשרד, עשו "וי" והתייעצו כביכול. 

היו"ר אברהם פורז:

אתה צודק, אבל יש גם ועדת הכלכלה. 

דני רוזן:

כן, אבל היום אתה יושב ראש ועדת הכלכלה ומחר זה יהיה מישהו אחר. 

היו"ר אברהם פורז:

ועדת הכלכלה לדורותיה הוכיחה אחריות ויכולת רבה. 

דני רוזן:

הנושא הוא באמת נושא מורכב. 

אחמד טיבי:

חבר הכנסת פורז, אולי תעמיד את זה להצבעה?

היו"ר אברהם פורז:

חבר הכנסת טיבי, יש לי בעיה רצינית מאד עם שני שרים. הניסיון שלי מוכיח שעם שני שרים עדיף לתת את זה רק לשר התקשורת, אם כבר. שני שרים זאת צרה צרורה. 

איתן רוב:

אמרת שעד שלא יקבעו את התקנות, הפטור קיים. לשר הפנים יש תמריץ שהתקנות יהיו כמה שיותר מהר, מכיוון שאז הוא מונע את הפרטיזניות כביכול, ולשר התקשורת יש עניין שהלווין יפעל כמה שיותר מהר, ולכן יש להם תמריץ משותף. במה שהצעת בפעם הקודמת פתרת את הבעיה, לכן התמריץ משותף וההסכמה היא רחבה. 

היו"ר אברהם פורז:

אני אמנם לא מבין הרבה, אבל אני מבין שאם נניח משרד התקשורת רוצה לעזור לכם, הכי טוב זה - -  

איתן רוב:

ואז אתה רק נמצא במקרה הזה. אמרת שאתה נמצא בשני המקרים. 

היו"ר אברהם פורז:

אם אני הייתי מעכב את החוק עד שיהיו תקנות – אז כן, אבל אתה בטח לא רוצה את זה. יש לי רושם שאם אני אציע לך - מר רוב - שכך זה יהיה, אבל החוק לא ייכנס לתוקפו עד שיהיו תקנות מאושרות על ידי ועדת הכלכלה, אתה לא כל כך תרצה. 

טנה שפניץ:

זה ברור, לא?

איתן רוב:

ברור שלא, מכיוון שאני רוצה לרוץ ולהתקין. 

טנה שפניץ:

לא, שני שרים זה אסון. 

איתן רוב:

זה לא אסון, למה זה אסון?

לאה ורון:

כי יש עם זה ניסיון בכנסת ובמשרד המשפטים, מה לעשות? 

היו"ר אברהם פורז:

מר רוב, מה החשש שלך? ששר הפנים יכביד עליך בהוראות מאד מכבידות בניגוד לדעתו של שר התקשורת? אנחנו פה. הכל יקרה בחודשיים הקרובים. שר הפנים ירוץ מהר, כי הוא רוצה לשים לכם עוד כמה אזיקים על הרגליים כדי לשמור על יופי הסביבה, דבר שהוא יפה כשלעצמו. הוא יודע שכל עוד הוא לא עשה דבר, אתה יכול לרוץ קדימה, ולכן הוא יבוא די מהר. זה הרושם שלי, וגם ראיתי את העבודה שנעשתה.

איתן רוב:

אבל משרד התקשורת רוצה שאנחנו נגיע מהר. מה מונעת המילה "בהסכמה"?

היו"ר אברהם פורז:

ההסכמה היא אפשרות שלעולם לא יהיו תקנות. אם זה בהסכמה, אני מעכב את החוק עד שיש תקנות, ואני יכול. אם אתם רוצים, אני מוכן ללכת לקראתכם, אבל חוק זה ייכנס לתוקפו רק אחרי שיהיו כללים כאלה. 

איתן רוב:

אתה רוצה להעניש אותנו. 

לאה ורון:

מלכתחילה החוק נועד לסייע לכם. 

נתי מאיר:

	 אני רוצה להזכיר למר רוב ולכל הנוכחים שאין זו הפעם הראשונה שתקנות מכוח חוק התכנון והבנייה עוסקות במטריה טכנית בתחום זה או אחר, החל מתחום התקשורת, דרך תחום האנרגיה ובתחומים אחרים. למועצה הארצית, שהיא היועצת המקצועית של שר הפנים בהתקנת התקנות, יש צוות מומחים רב תחומי. אני בטוח שכל מומחה בתחום התקשורת שיחשוב שלא מספיק נותנים את הדעת להיבטים הטכניים, יוזמן למועצה. 

מיכל רפאלי-כדורי:

	 זה לא נכון, היינו שם וראינו שזה לא זה. הם לא הקשיבו לאף אחד מאנשי משרד התקשורת.

איתן רוב:

	 היית אתנו לפני שבועיים, והנאום הזה לא היה רלוונטי. 

היו"ר אברהם פורז:

	יש לי רושם שאתם תפגשו אותי פה בתקנות האלה, כי משרד הפנים כבר די מוכן והוא ירוץ עם זה מייד, שכן הוא לא ירצה שהחוק ירוץ בלי התקנות שלו. אנחנו פה, אנחנו נשמע גם את מר רוזן וגם אתכם, ואנחנו נעשה מקצה שיפורים. אין לכם ברירה, אתם חייבים לסמוך על שיקול דעתנו. לכן, אם אלה שני שרים זה יכול לא להגיע אף פעם. אני מוכן, אבל אני מעכב את החוק. 

דני רוזן:

	 אבל יש גם חלופה אחרת. כתוב פה "תנאים וסייגים נוספים". הניסוח הזה מאד מאד רחב. 

היו"ר אברהם פורז:

	 אבל אנחנו פה. 

דני רוזן:

	 בכל מקום אנשים מתחלפים. במקום זה צריך לומר "תנאים לעניין תחולת...", או "תנאים טכניים", אבל לומר "סייגים נוספים" זאת בעיה. 

לאה ורון:

	 זה לא רק טכני. 

דני רוזן:

	 אז "תנאים לעניין תחולת הפטור".

אתי בנדלר:

	 אני אגיד לך מה היה למשל בעניין הסייגים, אם אני זוכרת נכון. אם מדובר בצלחת קליטה המיועדת לבית אחד, דובר על 60 סנטימטר קוטר. 

דני רוזן:

	 אז כתוב "תנאים".

אברהם פורז:

	 בעיניי זה תנאי. תוציאי את המילה "סייגים". אני מוכן לקחת את זה על מצפוני. המילה "סייגים" נמחקה. 

יהודה זמרת:

	 כשהגיע לפה בזמנו הקבלן הפרטי, אמרתי לו שלא כל אדם פרטי יוכל ליהנות מהפטור. 

אתי בנדלר:

	 מה? בפירוש לא.

היו"ר אברהם פורז:

	למה?

יהודה זמרת:

	 דיברנו על בטיחות בזמנו. 

היו"ר אברהם פורז:

	למה שלא תהיה התקנה פרטית?

מוריאל מטלון:

	היתה הוראה בהצעת חוק שעברה בקריאה ראשונה, שאמרה שהוראות הסעיפים הללו יחולו על אף הוראה מיוחדת בתקנון לגבי התקנתן של צלחות קליטה. קיים בדיוק סעיף דומה לגבי הכבלים, ומשום מה אני חושב שאצל הגברת בנדלר מבלי משים הוא נשמט. 

אתי בנדלר:

	 אני מסכימה אתך. נכון, תודה שהפנית את תשומת לבי. זה נשמט לחלוטין בטעות. סעיף קטן נוסף: "הוראות סעיפים 6כט(ב) ו-(ב1) יחולו אף על הוראה מיוחדת בתקנון לגבי התקנת צלחת קליטה, שיש בה כדי למנוע את קליטת השידורים." 

מוריאל מטלון:

	 או כדי לפגוע בזמינותם.

אתי בנדלר:

	 עזוב את "זמינותם", הם לא קיבלו את זה. 

טנה שפניץ:

	 האם מי שמתקין אנטנות לא צריך מיומנות?

היו"ר אברהם פורז:

	 לפי עקרונות חופש העיסוק, אין סיבה למנוע מאדם להתקין אנטנה. האם יש רישוי של מתקיני אנטנות? מה לגבי התקנת דוד שמש?

דני רוזן:

	 לגבי דוד שמש יש תקן ישראלי שהתקן מחייב התקנה על גג. 

היו"ר אברהם פורז:

	ההתקנה היא הבעיה. האם הקולטים לא יכולים לעוף מהגג?

דני רוזן:

	לדודי שמש יש תקן ישראלי המחייב התקנה. 

היו"ר אברהם פורז:

	האם אין פה תקן?

דני רוזן:

	 אנחנו עובדים על תקן מכון התקנים. 

אתי בנדלר:

	יש הסתייגות של חבר הכנסת לנגנטל - -

מוריאל מטלון:

	הגברת בנדלר, בהערות שהעברנו אליך היה סייג של התנאים ששר הפנים יכול לקבוע או להוסיף, ובלבד שהתנאים הללו לא יפגעו בעצם היכולת לקלוט את השידורים. 

אתי בנדלר:

	 עם כל הכבוד, אני חושבת שמבחינה משפטית זה ממש מיותר. IT GOES WITHOUT SAYING, מה זאת אומרת? 

היו"ר אברהם פורז:

	מר מטלון, אנחנו פה. אם יגידו שיתקינו רק צלחות שבורות שלא קולטות, אנחנו נתנגד. 

מוריאל מטלון:

	 זה נותן איזון. 

היו"ר אברהם פורז:

	הסיפור הזה הולך להיגמר במהלך החודש-חודש וחצי הקרובים. שר הפנים מעוניין בתקנות, כי הוא לא רוצה שהחוק ייצא בלי תקנות. אנחנו פה, ואנחנו נשמור עליכם במידת האפשר. 

אתי בנדלר:

	 כתב לך מכתב מר משה בלומקין שמשמש כחבר בדירקטוריון בזק. הוא טוען שהוא כותב את המכתב רק בשם עצמו, ולא בשם אף לא אחד מהגופים שהוא פעיל בהם. הוא העיר מספר הערות, אבל הערה אחת היא הערה טכנית, שאני לא ידעתי איך להתייחס אליה. 

	מדובר על ההגדרה של צלחת קליטה. כתבנו בהגדרה "אנטנה לקליטת שידורי טלוויזיה באמצעות לווין, המהווה חלק מציוד קצה לוויני, לרבות ההתקן לאנטנה". הוא כותב כדלקמן: "המהווה חלק מציוד קצה לוויני, לרבות ההתקן לאנטנה, ובלבד שאין הציוד כולל אלמנט של משדר המשדר אותות כלשהם מההתקן או מצלחת הקליטה".

היו"ר אברהם פורז:

	מר רוזן, האם יש איזשהו אלמנט שידורי בזה?

דני רוזן:

	 אין שום אלמנט שידורי. 

היו"ר אברהם פורז:

	אתי בנדלר, תכתבי בנאום שלי במליאת הכנסת שאנחנו מדברים רק על צלחות הקולטות. יש לו פחד מקרינה.

טנה שפניץ:

	 זה פחד מתחרות. 

איתן רוב:

	 נפתחת תחרות טלפוניה פנים ארצית, מערכת שנקראת LMDS – ומנכ"ל משרד התקשורת יטיב להסביר את זה. מה שמבקש מר בלומקין זה להוציא מתחולת החוק את העובדה שמתחרה יוכל להתחרות בבזק באנטנת שידור. 

דני רוזן:

	 אנטנת הקליטה הזאת שחברת YES מתקינה היום היא אנטנה שהיא רק קולטת. מתפתחת טכנולוגיה – היא כרגע איננה - שלאותה אנטנה אפשר להוסיף גם אלמנט משדר, זאת אומרת: אנטנה גם לשידור וגם לקליטה. 

היו"ר אברהם פורז:

	האנטנות האלה הותקנו במסלול הירוק כאנטנות קליטה בלבד. היה ותהיה להן טכנולוגיה המאפשרת שידור, זה יחייב התייחסות נפרדת. 

ליאור פורת:

	 זה ברור לגמרי. 

היו"ר אברהם פורז:

	החוק הזה עוסק בעיקר בשאלה קניינית אסתטית ולא בשאלת קרינה. 

חוה הלברייך:

	סיכמנו שבתנאים שהמפקח קובע בפעם הראשונה שמגיעים אליו, הוא יכול גם לקבוע תנאים – אמרנו שנוסיף את המילה "לרבות" – לגבי העניין של שינוי ייעוד. האם זה פוטר את הפנייה הנוספת למפקח?

היו"ר אברהם פורז:

	לדעתי כן. 

חוה הלברייך:

	 גם אני חושבת כך.

אתי בנדלר:

	 אם נקבעו מראש תנאים, בוודאי. 

היו"ר אברהם פורז:

	אני אמרתי רק דבר אחד – אסור לאדם לסטות מפסק דין. אם הוא אמר לו:  אם יהיה לך היתר בנייה במקום הזה מטעם העירייה, מותר לך לזרוק את הצלחת - -

חוה הלברייך:

	 את ההבהרה הזאת ביקשתי לקבל. 

היו"ר אברהם פורז:

	יש כאן גם הערה של אליק זהבי. גם הפנייה הזאת של מר אליק זהבי איננה נוגעת לקליטה. 

לאה ורון:

	 אישור פניית מר אליק זהבי, המדבר על צלחות לווין לשידור שרק קולטות ולא משדרות. 

נתי מאיר:

	 אני רוצה לחזור לסעיף 145א(1). מחקת את המילה "סייגים", וזה כבר חלק מהיסטוריית החקיקה של הסעיף הזה.

היו"ר אברהם פורז:

	 אני כבר אומר שהמילה "סייגים" היתה לא מובנת ליושב ראש הוועדה, ולכן נשארה המילה "תנאים" בלי שום כוונה. אנחנו לא יודעים מה זה סייגים. 

אתי בנדלר:

	 כיוון שמלבד הפורום הזה לא קרא איש את הנוסח הזה והוא לא הופיע בנוסח הכחול, אין צורך להתייחס לזה גם בנאום. 

היו"ר אברהם פורז:

	הורדתו מהנוסח איננה בעלת שום משמעות שצריכה להדאיג את אדוני. 

נתי מאיר:

	 אני שמח לשמוע, אבל אני נזכר בביטוי העממי: הדרך לגיהינום רצופה בכוונות טובות, אז לאט לאט. אני אקרא עכשיו את הסעיף: "התקנת צלחת קליטה על גג בנין אינה טעונה היתר לפי סעיף 145, ובלבד" כך וכך. אם לא לפי סעיף 145, היא לא טעונה היתר בכלל, אין חוק אחר שמדבר על היתרים. לכן היא פטורה מכל דבר, ואפשר להתקין אותה איך שרוצים וכו'. 

	"שר הפנים בהתייעצות עם שר התקשורת ובאישור ועדת הכלכלה של הכנסת רשאי לקבוע תנאים" – המילה "סייגים" נמחקה – "נוספים לעניין תחולת הפטור מחובת היתר כאמור". התנאים הם רק סייגים, אין משהו אחר. הלא הוא לא יבוא ויגיד: הפטור יחול לא רק בישראל, אלא גם בשטחים המוחזקים. כל מה שהוא יגיד זה לסייג את הפטור בסייגים. גם כשהמילה "סייגים" הופיעה, זה נראה לי קצת לא במקומו. 

היו"ר אברהם פורז:

	אני לא יודע מה זה סייגים, אני יודע מה זה תנאים. 

אתי בנדלר:

	 מר נתי מאיר, האם אתה תומך במחיקת המילה?

לאה ורון:

	 לא, הוא חושב שצריך להשאיר את המילה "סייגים".

היו"ר אברהם פורז:

	הוא רוצה שרק המילה "סייגים" תופיע.

מוריאל מטלון:

	לא, אם רק המילה "סייגים" תופיע, זה אומר שהוא רק יכול לסייג ולא לקבוע דבר פוזיטיבי. 

היו"ר אברהם פורז:

	לשיטתך אין תנאים, יש רק סייגים, ולכן צריך להוריד את המילה "תנאים" ובמקומה לכתוב "סייגים".

נתי מאיר:

	 זאת כבר פילוסופיה גבוהה, זה מסובך עבורי. לגישתי הפשוטה יותר, כל מה ששר הפנים יעשה זה לקבוע סייגים לחובת הפטור. הייתי אומר "תנאים וסייגים". לכן אני הייתי משאיר "תנאים וסייגים", כי אם אתה מוחק "סייגים" עלולים לפרש את זה כאילו חובת הפטור נשארת, אי אפשר לסייג אותה - -

היו"ר אברהם פורז:

	המילה להתנות עליה היא כמו לסייג אותה. 

דני רוזן:

	 אני רוצה להבין. הרי ברור שהחוק אומר שיש פטור לאנטנה על הגג. התקנות שיקבע שר הפנים זה כל מיני כללים לגבי שאלות, כמו: מה עושים כשיש דוד שמש, מה עושים כשיש מעקה, מה לגבי בעיית בטיחות כזאת ובעיית בטיחות אחרת וכל מיני בעיות של חיבור לקונסטרוקציה וכו'. התנאים האלה מאד מכובדים, אבל העיקרון של החוק שיש פטור עומד ולא יכול להתבטל בתקנות. 

היו"ר אברהם פורז:

	מר מאיר, אתה תראה שהוא יביא לנו תנאים ותנאים של תנאים ותנאי סייגים של תנאים, ואנחנו נאשר אותם, ואיש לא יקבע שהם לא תקפים. אני לא מבין את המילה סייגים. 

נתי מאיר:

	 דווקא בגלל היחס בין חקיקה ראשית לחקיקת משנה, אני לא רוצה שברגע שיהיה תנאי במשהו שיפריע ויבואו ויגידו: זה כבר סייג - -

היו"ר אברהם פורז:

	מה ההבדל בין תנאי לסייג?

יהודה זמרת:

	יש לי נקודה קטנה שאני רוצה להעיר, אבל יש לה משמעות. התיקון כאן הוא לא לסעיף 145א. אנחנו רצינו את התיקון לסעיף 266, כי יש בו סעיף פטור אחד בחוק התכנון והבנייה. סעיף 266 עוסק בפטור באזורים כפריים. רצינו שסעיפי הפטור יאושרו ברצף. 

היו"ר אברהם פורז:

	אני משאיר לשיקול דעת בית המשפט למקם את זה איפה שהוא רוצה. 

	 באווירה אופטימית זו אני מודה לכולכם. המפגש הבא ייערך עם הגשת התקנות. היועצת המשפטית של הוועדה תכין את החוק לקריאה שנייה ושלישית בהקדם האפשרי. החוק יעלה ויאושר, ובמקביל אנשי משרד הפנים - אתם עשיתם כבר את העבודה – "ירוצו" מהר. 

יהודה זמרת:

	 נציגי משרד הפנים ישבו רק אתמול עם חברת YES ועם אנשי המרכז לשלטון מקומי. 

לאה ורון:

	ובמקביל משרד המשפטים צריך לבדוק את העניין של "ידע". 

היו"ר אברהם פורז:

	אם המילה "ידע" פירושה גם עצימת עיניים אבל היא לא כוללת ידיעה קונסטרוקטיבית, נשאיר את המילה "ידע". אם לא, תרוצו מהר עם התקנות. הייתי מאד רוצה שלא תהיה תקופת מעבר. אני מבטיח שהדיון בתקנות יהיה מאד מהיר. 

טנה שפניץ:

	 אם אנחנו בודקים האם דברים אחרים שמתקינים צריכים איזשהו היתר, האם אפשר להכניס הסמכה שמותר להתנות את זה בזה, כי זה לא בחוק הראשי?

היו"ר אברהם פורז:

	לדעתי, אין דבר כזה. 

יהודה זמרת:

	 אנחנו נבדוק את הדברים, כדי שלא יהיה מתקין שהוא לא מוסמך. 

היו"ר אברהם פורז:

	אותי יותר מדאיג אם המתקין נותן חשבונית. 

	אני מאד מודה לכם. הישיבה נעולה. 

	הישיבה ננעלה בשעה 14:20



